
Esipuhe


Yli neljän vuosikymmenen ajan kestäneen palveluni aikana ulkoasiainhallinnossa puin useammin ylleni kaasunaamarin ja suojapuvun kuin frakin. Vuosikymmenet tarjosivat monenlaisia kokemuksia, niin tutustumista maailman vanhimpiin kulttuureihin kuin Afrikan savanneihin ja Aasian sademetsiin. Kahdestakymmenestäneljästä ulkomaanvuodesta yli puolet toimin kehitysmaissa. Tie alun Kiinan muurilta vei lopuksi Indonesian sademetsiin.


Kun palasin Suomeen syksyllä 2007 Indonesiasta, mainitsin hämmennystä aiheuttaen eräissä tilaisuuksissa, että katsoessani maailmaa itäisestä Aasiasta, Eurooppa näyttää periferialta. Jo ensimmäisessä ulkomaanpaikassani Pekingissä kiinnitin huomiota siihen, että toisin kuin meillä Euroopassa, kartan keskellä oli Kiina, Keskustan valtakunta, ja Eurooppa pienenä kartan vasemmalla laidalla. Tämä kuva vahvistui Indonesiassa.


Kiinnostukseni kansainvälisiin asioihin alkoi vuonna 1956. Se oli monella tavalla merkittävä vuosi elämässäni. Aloitin oppikoulun, muutimme asuinpaikkaamme ja isäni menehtyi sairauskohtaukseen pian muuton jälkeen. Surun keskellä seurasin kansainvälisiä tapahtumia. Unkarin kansannousu ja Suezin kriisi hallitsivat otsikoita ja ahmin niitä koskevat uutiset. Parin vuoden kuluttua ilmestyi kirja Kylmän rauhan maailma, jossa käsiteltiin laajasti maailmanpoliittisia tapahtumia. Sen kirjoittajista useista tuli myöhemmin esimiehiäni ja työtovereitani ulkoministeriössä.


Meille kotiin tilattiin 1950-luvun lopulta alkaen Newsweek ja olin sen uskollinen lukija vuosikymmeniä. Koulussa kirjoitin usein ainekirjoituksessa kansainvälisistä tapahtumista. Historian opettajanani oli Veli Nurkkala, jonka tunneilla käytiin läpi historian suuria linjoja ja niihin vaikuttaneita tekijöitä. Mieleeni on jäänyt opettajani toteamus: ”Jos halutaan löytää historian punainen lanka, se on kansojen pyrkimys vapauteen.” Nurkkala painotti kaupan ja talouden vaikutusta valtioiden välisiin suhteisiin ja häneltä saimme myös yhteiskuntaopillista tietoutta. Pohdittavaa antoi myös opettajani toteamus minulle: ”Tietämyksemme perusaksioomien jatkuvasti muuttuessa on meidän pystyttävä soveltamaan haltuumme tulevaa tietoa asioiden relaatioista aina uudella tavalla.”


Vuoden 1961 loppusyksyllä katselimme luokkatovereitteni kanssa Haminan yhteislyseon ikkunasta lähitalon lipputangossa liehunutta Suomen lippua. Olimme hyvin tietoisia Suomen hiljattain vastaanottamasta Neuvostoliiton nootista ja keskustelimme siitä, saako Suomen lippu liehua vapaasti vastaisuudessakin. Kun kävin viimeksi Haminassa, jo kaukaa kiinnitti huomion Euroopan silloin korkein lipputanko, jossa liehui maailman suurin Suomen lippu.


Lukioon siirtyessäni mielessäni alkoi kangastaa ajatus ulkoministeriöstä työpaikkana. Kotikaupungistani Haminasta oli lähtenyt muutamia henkilöitä ulkoasiainhallinnon palvelukseen, tärkeimmäksi heistä minulle tuli Esko Lipponen. Isämme olivat kollegoita ja olimme perhetuttuja. Esko oli minua 15 vuotta vanhempi, enkä oppinut häntä Haminassa henkilökohtaisesti tuntemaan. Esimerkillään hän kuitenkin osoitti, että pienestä Haminan kaupungistakin voi päästä kansainväliselle uralle.


Eläkkeelle siirtyessäni mielessäni oli ajatus kirjoittaa kokemuksistani ulkoasiainhallinnossa. Erityisesti halusin kirjata prosessin, joka vei suomalaiset sotilaat ensimmäistä kertaa Naton johtamaan operaatioon vuonna 1995 Bosnia-Hertsegovinassa.


Varsin yksityiskohtainen selostus valottaa sitä, minkälaisissa aikapaineissa toimimme ja miten tärkeänä asiaa pidettiin poliittisessa johdossa. Tämä ensimmäinen laaja yhteistyö Naton kanssa oli alkua kehitykselle, joka johti keväällä 2023 Suomen Naton jäseneksi. Yhteinen tiemme Ruotsin kanssa tuli myös jo Bosnian operaation yhteydessä tutuksi. Naton komentoon joutuminen ei ollut Ruotsille helppoa, mutta Suomen mukaantulo operaatioon helpotti päätöksentekoa Ruotsissa.


Toinen aihe, joka on rauhanturvan ja kriisinhallinnan ohella ollut kiinnostukseni kohteena koko urani ajan, on ollut Kiina ja sen kehitys. Napoleonin kerrotaan sanoneen: ”Antakaamme Kiinan nukkua, sillä kun Kiina herää, se tulee ravistelemaan maailmaa.” Kiina on herännyt. Sain seurata Kiinan poliittista avautumista 1970-luvun alkuvuosina Pekingissä. Talouden uudistuminen alkoi hieman myöhemmin, ja nyt Kiina on jo noussut tai nousemassa monella alueella johtoasemaan maailmassa. Se on ollut edelläkävijä tekoälyn kehittämisessä, Vyö ja tie on maailman suurin infrastruktuurihanke, jonka tavoitteena on tehdä Kiinasta keskeinen maa maailmassa, Keskustan valtakunta. Tämä kaikki tekee Kiinan ja koko Aasian kehityksen seuraamisesta niin kiehtovaa. Kolmantena laajana kokonaisuutena on Irakin sota vuonna 2003 ja se, kuinka sen siemenet oli kylvetty jo edellisen sodan aikana vuonna 1991 ja kuinka koimme sen suurlähetystössä Kuwaitissa.


Näiden laajempien kokonaisuuksien lisäksi käsittelen eräitä poliittisesti mielenkiintoisia tapahtumia ja tehtäviäni sekä kotimaassa että ulkomaanedustuksessa samoin kuin joitakin henkilökohtaisia muistoja.


Helsingissä, 22.4.2025


Markku Niinioja









I


ULKOMINISTERIÖÖN


Aloitin urani ulkoministeriössä tammikuun alussa 1970 hallinnollisen osaston apulaisosastopäällikön Ossi Sunellin huoneesta. Minut määrättiin yhdessä samana päivänä aloittaneen Marjatta Rasin kanssa kauppapoliittiselle osastolle Paavo Kaarlehdon jaostoon. Marjatasta tuli Risto Kaupin avustaja EEC-asioissa ja minusta Olavi Raution avustaja Efta-asioissa.


Ensimmäisten kuukausien ajalta mieleeni on jäänyt erityisesti muutamia tapahtumia, joista kaksi liittyi toisiinsa. Valtioneuvosto päätti maaliskuun 24. päivänä 1970, että Pohjoismaiden taloudellisen yhteistyön järjestön NORDEKin perustamissopimusta ei tule allekirjoittaa tässä vaiheessa. Valtioneuvosto katsoi, että koska muut Pohjoismaat parhaillaan valmistautuvat neuvottelemaan liittymisestä Euroopan Talousyhteisöön, NORDEKin syntyminen ja sopimuksen jatkuva soveltaminen Suomen tekemien varaustenkin valossa on epävarmaa ja että sopimus hallituksen mielestä ei näytä vallitsevissa olosuhteissa täyttävän sopimuksen vakavuudelle ja pysyvyydelle asetettavia vaatimuksia. Muistan nähneeni vanhempien kollegoiden pettyneitä ilmeitä kauppapoliittisella osastolla.


Ei mennyt kuitenkaan kauaa, kunnes tasavallan presidentti Urho Kekkonen piti puheen valtiopäivien avajaisissa huhtikuun 6. päivänä. Puheessa presidentti totesi, että kysymys Euroopan Talousyhteisön laajentumisesta on tuonut eteemme Euroopan markkina-asetelmien mahdollisen muutoksen. Tässä tilanteessa meidän on huolehdittava kilpailuedellytystemme säilyttämisestä myös tällä suunnalla. Puhetta oli valmisteltu huolella ja se viittasi siihen, että Suomi katsoi länteen ja läntiseen integraatioon, mikä aikanaan johti Euroopan unionin jäsenyyteen.


Kekkonen palasi aiheeseen vielä vierailullaan Yhdysvalloissa heinäkuussa pitämässään puheessa, jossa hän totesi olevan Suomen elinetujen mukaista säilyttää kilpailuasemansa kaikilla markkinoilla. Hän jatkoi, että mitä järjestelyjä joudutaankin tämän päämäärän hyväksi tekemään, niiden täytyy olla sopusoinnussa puolueettomuuspolitiikkamme kanssa.


Presidentti Urho Kekkonen suoritti virallisen vierailun Neuvostoliittoon kesällä 1970. Vierailukommunikeaa koskeviin neuvotteluihin Moskovaan suomalaiset matkustivat osastopäällikkö Risto Hyvärisen johdolla. Istuin silloin Valtioneuvoston linnan Hallituskadun puoleisen käytävän varrella olevassa huoneessa yhdessä kollegani Antero Viertiön kanssa. Minä olin kauppapoliittisella ja Antero poliittisella osastolla, joten osastojen raja kulki huoneemme keskeltä.


Antero Viertiö oli saanut tehtäväkseen valmistella leikkaa ja liimaa – menetelmällä aikaisempiin vierailukommunikeoihin perustuvan ”lakanan”. Siihen oli merkitty, mitä kommunikeoiden keskeisistä asioista oli kunkin vierailun yhteydessä todettu. Paperi oli tosiaan käytännössä koko kirjoituspöydän kokoinen, siitä nimi lakana.


Antero kertoi myöhemmin kuulleensa, että ”lakana” oli tehnyt suuren vaikutuksen neuvostoliittolaisiin. Hyvärinen oli pystynyt sen avulla helposti osoittamaan, mitä kustakin kysymyksestä oli aikaisemmissa kommunikeoissa todettu.


Elokuun alussa 1970 siirryin kauppapoliittisella osastolla toimistoon, jossa hoidettiin pienten sosialististen maiden kanssa käytävää kauppaa koskevia asioita. Olin mukana kauppaneuvotteluissa Bulgarian kanssa ja tein ensimmäisen virkamatkani ulkomaille loppusyksyllä kauppaneuvotteluihin Prahaan. Kauppaneuvotteluissa oli mukana pienehkö piiri, jonka jäseniä tapasin vielä myöhemmin Pekingissä.


Siirryin poliittiselle osastolle YK-toimistoon vuoden 1971 alussa. Keskeinen asia oli YK:n pääsihteerikysymys. Suomen ehdokkaana olleelta suurlähettiläs Max Jakobsonilta tuli meille ohjeita kampanjan toteuttamisessa.


Alkuvuonna 1971 sain puhelinsoiton hallinnollisen osaston apulaisosastopäälliköltä Ossi Sunellilta. Hän kertoi hallinnollisella suunnitellun siirtoani ulkomaanedustukseen. Päivämäärä oli 1.5. ja paikka Peking. Aikamoinen yllätys se minulle oli. En ollut juurikaan ulkomailla käynyt, ja nyt oli odotettavissa lähtö kauas Aasiaan, kulttuurivallankumouksen Kiinaan.


Ulkoasiainhallinnon virkailijayhdistyksen perustaminen


1960-luvun lopulla ulkoasiainhallinnon piirissä alkoi kypsyä ajatus ammatillisesta järjestäytymisestä, ja Säätytalolle kutsuttiin huhtikuun lopussa 1969 koolle kaikki ulkoasiainhallinnon palveluksessa olevat pohtimaan oman ammattiyhdistyksen perustamista. Tilaisuuden konkreettisena tavoitteena oli valita toimikunta valmistelemaan ulkoasiainhallinnon virkamiesyhdistyksen perustamista. Toimikuntaan valittiin vahtimestarien, kansliahenkilökunnan, virkamiesharjoittelija- ja avustajatason, jaostosihteeritason sekä vanhemman virkamieskunnan edustajat.


Ulkoasiainhallinnon virkailijayhdistyksen UHVYn perustamisessa keskeisessä asemassa ollut apulaisosastopäällikkö Yrjö Väänänen on kertonut, että ulkoasiainhallinnon ammatillista järjestäytymistä ajavien keskuudessa katsottiin uuden, vain oman hallinnonhaaran piiriin rajoittuvan, ammattiyhdistyksen perustamisen olevan tehokkain tapa ajaa jäsenten etuja. Tällainen ammattiyhdistys ymmärtäisi parhaiten ulkomaanedustuksessa palvelevan henkilöstön erityisongelmia, koska kotimaassakin olevilla toimihenkilöillä olisi miltei säännönmukaisesti kokemusta ulkomaanedustuksesta.


UHVYn perustava kokous järjestettiin Säätytalossa maaliskuun 12. päivänä 1970. Kokoukseen osallistui 36 henkilöä. Asialistalla olleet kysymykset käsiteltiin toimistopäällikkö Jaakko Iloniemen johdolla. Yrjö Väänänen teki selkoa valmistelevan toimikunnan esityksistä ja sääntöluonnos hyväksyttiin vähäisin muutoksin. Kun tarvittavat päätökset oli tehty ja yhdistyksen toimihenkilöt valittu, kaikki näytti olevan valmista ja kokouksen odotettiin päättyvän. Tällöin puheenjohtaja totesi, että vielä olisi yksi asia hoidettavana: kokoussalin vuokra.


Juuri perustetulla yhdistyksellä ei tietenkään vielä ollut omia varoja, ja niinpä hetken mietinnän jälkeen ehdotettiin, että laitetaan hattu kiertämään. Tässä vaiheessa Ritarikadun pääoven vahtimestari Lennart Asikainen pyysi puheenvuoron ja totesi, että ministeriössä kertyy paljon jätepaperia, ja hän ehdotti, että vahtimestarit voisivat kerätä ja viedä jätepaperia paperinkeräykseen. Näin saadulla tulolla voitaisiin kattaa salin vuokra. Ehdotus hyväksyttiin ja pöytäkirjaan merkittiin: ”Vahtimestareille annettiin valtuudet hoitaa kokoussalin vuokra tarkemmin määräämättömällä tavalla.” Kun tämä viimeinenkin asia oli saatu ratkaistuksi, kokous saatettiin päättää. UHVY oli perustettu.

II


PEKING


(1) Elämää 1970-luvun alun Kiinassa ja Kiinan avautuminen


Keskustan valtakunta


Kiinalaisessa ajattelussa ja strategiassa suvereenisuudella on suuri merkitys. Kiina katsoo, että jos sillä on tasavertainen kilpailija, se ei voi olla täysin suvereeni. Kiina pitää itseään nimensä (Zong Guo) mukaisesti keskustan valtakuntana. Tämä Kiinan suvereenisuuden korostus tuli esille työni yhteydessä vuosikymmeniä Kiinan kokemuksieni jälkeen kansainvälisissä ilmastoneuvotteluissa. Kiina ymmärsi ilmastonmuutoksen merkityksen ja tarpeen sen hillitsemiseksi, mutta sen oli vaikeaa alistua sitä kansainvälisesti sitoviin velvoitteisiin.


Kuten eräs brittikollegani totesi vuonna 1972, kiinalaiset eivät olleet menettäneet mitään historiallisesta ylenkatseestaaan ulkomaalaisia kohtaan, eikä tätä tullut Kiinassa koskaan unohtaa. 1970-luvun alussa kiinalaiset pukeutuivat kovin vaatimattomasti ja ulkonäkö saattoi johtaa harhaan. Kiinan tuntijat varoittivat kuitenkin aliarvioinnista. Neuvottelut osoittivat, että kiinalaisilla oli täysin ajanmukaiset tiedot ja osaaminen. Tämän oppivat myös suomalaiset tuntemaan. Pienehkö joukko suomalaisia liikemiehiä pääsi perehtymään kiinalaiseen ajatteluun ja toimintaan perusteellisesti, sillä kauppaneuvottelut saattoivat kestää joskus hyvinkin pitkään, ja samat henkilöt osallistuivat niihin useina vuosina.


Mao Zedong oli katsonut, että vuoden 1911 vallankumous ja vuoden 1949 vapautus eivät riittäneet, vaan tarvittiin vielä kulttuurivallankumous, jotta kansan ajattelutapa muuttuisi. Kulttuurivallankumous meni väkivaltaisuuksineen kuitenkin liian pitkälle, eikä se tuonut toivottuja tuloksia. Yhtenä esimerkkinä olivat liikennevalot. Punaisilla sai ajaa eteenpäin ja vihreillä piti pysähtyä. Tämä oli kuitenkin vastoin ihmisluontoa. Punainen yhdistetään ihmisten mielissä vaaraan, se on veren väri, ja liikennevalokokeilusta luovuttiin pian. Yhden Kiinan johtavan poliitikon ajattelua kulttuurivallankumouksen aikana kuvasi se, että hänen mukaansa Einsteinin suhteellisuusteoria oli poliittisesti taantumuksellinen, ideologisesti järjetön ja tieteellisesti väärä.


Valmistautuminen Kiinaan lähtöön


Ensimmäiset ensi käden tietoni Kiinasta olin saanut kansakoulussa 1950-luvun alkuvuosina, kun maassa pitkään lähetyssaarnaajana toiminut Päivö Parviainen kävi kertomassa kokemuksiaan kiinnostuneelle kuulijakunnalle. Parviainen joutui poistumaan viimeisenä suomalaisena lähetyssaarnaajana Kiinasta vuonna 1953.


Ennen Pekingiin lähtöäni kävin keskustelemassa, kuten siihen aikaan oli käytäntönä, ulkoministeriön tilijaoston päällikön Olli Ilolan kanssa palkan lisäksi maksettavasta paikalliskorotuksestani. Ilola oli tunnettu tarkasta taloudenpidosta. Pekingin suurlähetystön tarpeisiin hän kertoi kuitenkin aina suhtautuneensa myötämielisesti ymmärtäen sen monessa mielessä vaikeat olosuhteet. Suurlähetystöllä oli hyvä sauna, ja kesä-heinäkuun vaihteessa 1971 tontilla vihittiin käyttöön uima-allas. Kiinalaiset vielä insistoivat, että siitä piti tulla suurempi kuin aluksi oli suunniteltu. Pekingin kesät olivat hyvin kuumia ja kosteita ja uima-allas oli vilkkaassa käytössä.


Junalla Pekingiin


Torstaina, huhtikuun 22. päivänä 1971 klo 13 alkoi Helsingin rautatieasemalta suuri seikkailu. Täytin tuona päivänä 26 vuotta ja lähdin ensimmäiselle ulkomaanpostilleni Pekingiin. Rautatieasemalla minua saattamassa oli puolisen tusinaa kollegoitani, läheisimpiä työtovereitani. Olin pari päivää aikaisemmin työtovereideni järjestämässä läksiäistilaisuudessa saanut aidolle paperille laaditun, mutta leikkimielisen asiakirjan, jolla minut ”nimitettiin” Ping-Pong –konsuliksi Kiinaan. Samalla sain lahjaksi pöytätennismailan ja –pallon. Työtoverini olivat huomanneet, mitä Kiinassa oli tapahtumassa ja miten läheltä pääsisin tapahtumia seuraamaan.


Samalla junalla Moskovaan matkusti Irmeli Oinonen, Moskovassa olleen kollegani Pekka Oinosen puoliso ja saman koulun oppilaita kuin minä. Vainikkalassa junaan nousi myös entinen luokkatoverini Seppo Lallukka. Tuolloin Moskovan juna seisoi lähemmäs tunnin ajan Leningradissa, ja kävimme Seppo Lallukan kanssa hieman jaloittelemassa. Seppo vei minut myös kurkistamaan aseman odotussaliin, jossa oleili ”neuvostokansan syvimpien rivien edustajia”. Moskovassa olin seuraavana päivänä Oinosten luona lounaalla ja katsoimme Oinosten kotona seinällä ollutta Neuvostoliiton karttaa, josta näki selvästi, miten kaukana Peking tosiaan oli. Pekka Oinonen vei minut illalla asemalle Pekingin-junaan. Asemalla saattamassa oli myös Seppo Lallukka.


Junamatka venäläisellä junalla Moskovasta Pekingiin alkoi perjantai-iltana 23.4. klo 23.00 ja seuraavana perjantaiaamuna olin perillä Pekingissä. Junamatkan hinta oli 663,65 mk. Matkan pituus oli 8924 km ja matka-aika 6vrk 4t ja 12min. Matkan aikana pidin päiväkirjaa.


Juna saapui 30.4. Pekingin asemalle aikataulun mukaisesti klo 8.12, kuten se aina saapui. Neuvostoliiton asemilla kaikuneen ”Kansainvälisen” sijasta aseman koväänisistä kajahti sittemmin kovin tutuksi tullut melodia ”Itä on punainen”.


Vapunviettoa Pekingissä


Pekingin asemalla minua oli saapuessani vastassa lähes koko suurlähetystön suomalainen henkilökunta. Minut vietiin asuntooni, jossa kokki ja amah (kotiapulainen) olivat odottamassa. Aamiaisen ja lounaan nautin suurlähetystön kakkosmiehen Mauno Kaikkosen ja hänen Carin-rouvansa luona. Iltapäivällä tutustuin suurlähetystön henkilökuntaan ja kansliaan ja kävin Mauno Kaikkosen kanssa noutamassa liput seuraavan päivän iltatilaisuuteen. Illalla oli vielä arkistonhoitajamme Riitta Pyykön luona pieni vapun vastaanottotilaisuus, jossa mukana oli myös Riitan poikaystävä, Ranskan suurlähetystön virkamies Maurice Dalez.


Vappupäivänä kiertelin suurlähetystön henkilökunnan kanssa Pekingin puistoissa, joissa oli teatteri-, laulu- ja lyhyitä oopperaesityksiä. Kun ulkomaalaisia saapui, paikalle tuotiin heti lisäistuimia, kiinalaiset nousivat seisomaan ja taputtivat käsiään. Tämä ”hymykampanja” oli alkanut vasta muutamia viikkoja ennen saapumistani. Sitä ennen ulkomaalaisiin oli suhtauduttu jopa avoimen vihamielisesti. Kävin iltapäivällä vielä Mauno Kaikkosen kanssa esittäytymässä protokollassa, kuten kaikkien diplomaattisten virkamiesten odotettiin tekevän.


Illalla oli vuorossa Tian An Menilla vappupäivän ainoa virallinen tilaisuus, iltajuhla jättiläisilotulituksineen. Menin Tian An Menille Kaikkosten mukana, mutta koska minulla ei ollut samanlaista kutsua kuin heillä, jouduin heistä katsomossa eroon. Tilaisuus oli vaikuttava ja viimeinen kerta, kun puhemies Mao Zedong oli julkisuudessa. Hän oli paikalla vain kymmenisen minuuttia enkä häntä omalta paikaltani nähnyt, mutta olin samassa paikassa samaan aikaan kuin hän. Mao oli ilmeisen huonokuntoinen ja hänen tukenaan oli kaksi sairaanhoitajaa. Hän ei käynyt edellisen vuoden tapaan tervehtimässä diplomaattikuntaa, vaan sen teki pääministeri Zhou Enlai armeijan esikuntapäällikön Huang Yongshengin saattamana.


Tilaisuuden päätyttyä ihmettelin, kuinka pääsen kotiin, koska olin erilaisen kutsukortin vuoksi joutunut eroon muista suurlähetystömme virkamiehistä. Tian An Menin aukiolla oli puolisen miljoonaa ihmistä. Pian kuitenkin löysin Maurice Dalezin ja hänen sveitsiläisen kaverinsa André Brandelin, ja he veivät minut asunnolleni.


Huhtikuun ns. ping-pong –diplomatialla, jota selostan ”Kissinger ja Nixon Kiinaan” –luvussa, ei näyttänyt olleen juurikaan vaikutusta Kiinan vappujulkilausumissa. Kansan Päivälehden ja muiden lehtien vappupääkirjoituksissa tuomittiin Yhdysvaltain aggressiopolitiikka perinteiseen tapaan. Ping-pong –diplomatiaan sisältyi kuitenkin viittaus korostettaessa Kiinan toivovan ystävällistä kanssakäymistä muiden kansojen kanssa ja ystävällismielisten vieraiden saapumista maahan. Kiinan vt. ulkoministeri Ji Pengfei oli jo aikaisemmin halunnut korostaa, että amerikkalaisten vierailusta ei pidä tehdä liian pitkälle meneviä johtopäätöksiä. Neuvostoliittoa arvosteltiin vain tuomitsemalla kahden supersuurvallan pyrkimykset maailmanhegemoniaan.


Ensi kuukaudet Pekingissä


Moni asia näytti oudolta ja jopa kummalliselta Pekingissä, mutta vähitellen elämään tottui. Suurlähetystön koko henkilökunta oli hyvin avuliasta ja auttoi sopeutumisessa. Pian alkoi tulla myös kutsuja erilaisiin tilaisuuksiin. Erityisen aktiivisia olivat britit, joiden edustusto oli vastapäätä meidän suurlähetystöämme. Myös muiden länsimaiden suurlähetystöjen henkilökunta tuli pian tutuksi. Koska elämä oli monella tavalla rajoittunutta, oli seurustelu kollegoiden kanssa tärkeällä sijalla jokapäiväisessä elämässä.


Suurlähetystöillä oli yleensä lähetetyssä henkilökunnassaan kiinan kieltä osaavia, joko suoranaisia sinologeja tai sitten usein Hong Kongissa ennen Pekingiin tuloa kiinaa opiskelleita. Aloitin myös itse kiinan kielen opiskelun yksityisopettajan johdolla. Pitkään ongelmana oli, että oppikirjoja ei ollut saatavilla, vaan jouduimme käyttämään opettajan osittain käsin osittain kirjoituskoneella laatimia paperinippuja.


Kiinassa piti seurata monia epävirallisia merkkejä siitä, mihin suuntaan oltiin menossa. Syyskuussa 1971 harjoiteltiin öiseen aikaan kansallispäivän paraatia Tian An Menin aukiolla. Aukion lähellä olevassa Peking-hotellissa asuneet ulkoministeriön virkamatkalaiset kertoivat harjoituksista ja niiden yht’äkkisestä päättymisestä. Lokakuun 1. päivän kansallispäivän ohjelmaan ei sisältynyt normaaliin tapaan paraatia. Pian tämän jälkeen kaupoista hävisivät kuuluisat Maon pienet punaiset kirjat, joissa oli kuva Maosta yhdessä Lin Biaon kanssa. Pekingin suurimman tavaratalon seinältä katosi Lin Biaon kuva, joka oli ollut siellä muiden korkeimpien johtajien kuvien joukossa. Myös Lin Biaoa käsittelevät kirjat olivat hävinneet. Maan kakkosmiehestä oli tullut epähenkilö.


Kiinan hallitus ilmoitti virallisesti vasta kymmenen kuukautta myöhemmin, että Lin Biao, entinen puolustusministeri ja maan kakkosmies, oli johtanut salaliittoa, jonka tarkoituksena oli syrjäyttää ja surmata Mao ja että hän oli saanut syyskuun 13. päivänä 1971 surmansa lento-onnettomuudessa Mongoliassa yrittäessään paeta maasta Neuvostoliittoon. Tietoja näistä tapahtumista oli saatu eri kautta jo muutamia viikkoja vallankaappausyrityksen jälkeen. Viimeisen kerran Lin Biao oli nähty julkisuudessa kesäkuun alussa 1971.


Kiinan johtoon myöhemmin nousseeseen Deng Xiaopingiin liittyy myös epävirallinen tapahtuma. Dengin suosikkiravintola Pekingissä, sichuanilaista ruokaa tarjoava paikka, oli ollut kulttuurivallankumouksen aikana suljettuna Dengin jouduttua epäsuosioon. Deng oli itse syntyjään sichuanilainen. Ravintola avattiin uudelleen samoihin aikoihin, kun Deng palasi taas julkisuuteen. Kyseessä oli erinomaista, tulista ruokaa tarjoava ravintola, ja järjestin siellä ennen Pekingistä poissiirtymistäni päivällisen suurlähetystön suomalaiselle henkilökunnalle.


Puolen vuoden kuluttua saapumisestani sain suurlähettiläs Veli Heleniukselta tehtäväkseni laatia ensimmäisen poliittisen raporttikirjeeni. Se käsitteli pakistanilaisen valtuuskunnan vierailua Kiinaan. Poliittiset raporttikirjeet lähtivät ulkoministeriöön aina edustuston päällikön allekirjoittamina ja olivat pääsääntöisesti myös hänen laatimiaan. Kun oma raporttini, jonka olin allekirjoittanut va. asiainhoitajana, oli saapunut ministeriöön, sieltä tiedusteltiin, miksi minä olin lähettänyt raportin ja missä olivat suurlähettiläs ja suurlähetystön kakkosmies. Suurlähettiläs Helenius vastasi, että hän oli ollut virkamatkalla ja kakkosmies lomamatkalla, kumpikin asemamaan ulkopuolella ja että olin hänen pyynnöstään ja hänen ohjeidensa mukaisesti laatinut raporttikirjeen.


Suurlähettiläs Helenius piti tärkeänä, että erilaisten raporttien ja viestien laatijaksi merkittiin ne todellisuudessa laatinut. Muodollisesta tarkkuudesta minulla oli jo ollut esimerkkinä edellisenä vuonna kauppapoliittisella osastolla laatimani pitkä englanninkielinen nootti Romanian suurlähetystölle. Sen asiasisältö ja kieliasu oli huolellisesti tarkistettu. Niinpä ihmettelin, kun se palasi minulle takaisin. Siinä oli asianmukaiset nähnytmerkinnät, jopa valtiosihteeri Richard Töttermanin puumerkki. Nootin mukana oli lappu, jossa todettiin ”kulma rypistynyt”. Noottia ei sen vuoksi voitu lähettää, vaan se piti kirjoittaa uudestaan, ja vuonna 1970 oli käytössä vain mekaaniset kirjoituskoneet.


Suurlähetystö


Suomi solmi diplomaattisuhteet Kiinan kansantasavallan kanssa 1. syyskuuta 1950. Diplomaattilistalla vuonna 1972 maat olivat siinä järjestyksessä kuin ne olivat perustaneet edustuston suurlähettiläs- tai lähettilästasolla Pekingiin. Suomi oli luettelossa sijalla 17 edellään länsimaista vain Ruotsi, Tanska ja Sveitsi. Myös Britannian edustusto oli perustettu ennen Suomen lähetystöä, mutta se toimi vuoteen 1972 asti asiainhoitajatasolla.


1950-luvulla Kiinan ulkoministeriö ryhtyi rakentamaan erillistä lähetystökaupunginosaa ja suositteli sisäkaupungissa olleiden edustustojen siirtymistä uuteen kaupunginosaan. Suomen suurlähetystö suostui kiinalaisten ehdotukseen, ja kiinalaiset olivat jopa valmiita erilaisiin suurlähetystön esittämiin muutostöihin, joihin sisältyi myös se, että yksi ulkorakennus sisustettiin saunaksi.


Suomen suurlähettilään residenssi oli alun perin ollut kompleksissa, jossa oli kuusi erillistä kiinalaistaloa. Niihin oli sijoitettu Suomen, Ruotsin, Norjan ja Sveitsin suurlähettiläiden virka-asunnot sekä Tanskan ja Sveitsin suurlähetystöt. Tanskalaiset ja sveitsiläiset olivat vielä 1970-luvun alkuvuosina näissä vanhoissa kiinalaisissa taloissa.


Brittien asiainhoitajana Pekingissä 1953-1955 toiminut Humphrey Trevelyan on kirjassaan Worlds Apart (1971) kuvannut pohjoismaisia kollegoitaan. Tanskan suurlähettiläs oli Islanti-spesialisti ja kellojen keräilijä, Suomen suurlähettiläs (Cay Sundström) oli kommunisti ja hammaslääkäri, Norjan asiainhoitajan kerrottiin nostavan erityistä paikalliskorotusta, koska hän oli vakuuttanut hallitukselleen, että hänen tosiasiallinen asemapaikkansa oli Shanghai. Ruotsin suurlähettilään amerikkalainen vaimo kesti tyynesti median hänen synnyinmaataan kohti osoittamat solvausryöpyt.


Suomen suurlähetystössä työskenteli 1970-luvun alkuvuosina kymmenen, myöhemmin yksitoista, suomalaista, ja sekä kanslia että suurlähettilään residenssi ja kakkosmiehen asunto olivat samassa rakennuksessa. Tontilla oli iso puutarha, sauna ja vuonna 1971 pian saapumiseni jälkeen valmistunut uima-allas. Puutarhan ja kiinteistön hoitoa varten tarvittiin luonnollisesti henkilökuntaa. Ulkoministeriö oli tarkka kustannuksista. Kassanhoitajamme mielestä tarkkuus meni kuitenkin liian pitkälle, kun ministeriöstä tiedusteltiin henkilökunnan olkihatuista. Tivattiin selitystä sille, miksi kalustoluettelon mukaan työntekijöillä oli aikaisemman luettelon mukaan ollut kolme olkihattua, mutta uuden luettelon mukaan vain kaksi!


Kiinassa varauduimme siihen, että meitä seurattiin ja puheluitamme kuunneltiin. Ulkoministeriön turvallisuudesta vastaavat virkamiehet kävivät virkamatkalla Pekingissä ja tutkivat suurlähetystörakennuksen kuuntelulaitteiden varalta. Lähetystöneuvoksen asunnosta löytyi paikat mikrofoneille, mitään laitteita niihin ei kuitenkaan ollut sijoitettu. Suurlähetystörakennus oli rakennettu venäläisten piirustusten mukaan, ja varautuminen kuuntelulaitteiden asentamiseen oli kuulunut normaaleihin piirustuksiin.


Suurlähetystön suomalaisista kahdella oli hyvin pitkä kokemus Pekingistä. Lilli Paatero ja Inkeri Langinkoski olivat tulleet Pekingiin jo 1950-luvulla ja Lilli oli ollut siellä vuodesta 1954 lähtien yhtäjaksoisesti. Hän oli tiettävästi viimeinen, poisluettuna Sveitsin ja Tanskan suurlähettiläät, Pekingissä olevien suurlähetystöjen henkilökunnasta, joka asui vielä vanhassa kiinalaisessa talossa.


Inkeri Langinkoski toimi konekirjoittajana aikana, jolloin tietokoneita ei vielä ollut käytössä. Lilli Paaterolla oli kaksi tehtävää. Hän toimi suurlähetystön kaupallisella osastolla kaupallisten virkamiesten avustajana, mutta samalla myös suurlähetystön sinologina seuraten kiinankielisiä lehtikirjoituksia, raportoiden niistä suurlähettiläälle ja tarvittaessa myös kääntäen niitä suomeksi.


Kiinassa jo 1950-luvulla asuneilta suomalaisilta kuuli paljon mielenkiintoisia tarinoita siitä, minkälaista elämä Pekingissä oli ollut tuohon aikaan. Sitä kuvataan myös elävästi Matti Nuutilan kirjassa Punaiset kukat (1990).


Lilli Paatero oli legendaarinen hahmo, ja Kiinassa käyneet suomalaiset liikemiehet tunsivat hänet hyvin ja arvostivat hänen asiantuntemustaan. Meille suurlähetystön virkamiehille hän, samoin kuin Inkeri Langinkoski, oli oivallinen tietolähde ja kaikenlaisten neuvojen antaja. Kutsu Lillin taloon otettiin aina suurella ilolla vastaan. Lilli jäi eläkkeelle vuonna 1972, ja kävin häntä tapaamassa sen jälkeen vielä Helsingissä. Hänen Etu-Töölön asuntonsa oli täynnä pitkältä Kiinan ajalta peräisin olevia muistoesineitä.


Lillin kiinalaisessa talossa oli kadulta johtavan porttikäytävän takana pieni muurin pätkä. Kiinalaisten mukaan pahat henget eivät pystyneet tulemaan kadulta Lillin taloon tai sisäpihalle, koska suoraa kulkureittiä ei ollut.


Lillillä oli koira. Siihen aikaan Kiinassa ei ollut lemmikkikoiria, ja Lillin muuttaessa Suomeen suurlähettiläs Helenius kirjoitti koiran Suomeen tuontia varten todistuksen, että Lillin koira ei ole ollut tekemisissä muiden koirien kanssa. Lilli kertoi myöhemmin, että Helsingin asemalla koiraa oli vastassa useampia ihmisiä kuin häntä itseään, ja koira joutui odotetusti karanteeniin.


Eräillä Suomen suurlähettiläillä oli vihkimisoikeus, ja olin itsekin todistamassa, kun suurlähettiläs Jorma Vanamo vihki Roomassa suomalaisruotsalaisen parin. Vihkimisiä olivat varmasti muutkin suurlähettiläät toimittaneet, mutta Veli Helenius lienee ainoa, joka on kastanut lapsen. Kaupallisen sihteerin Stig Törnqvistin Leena-vaimo kävi Suomessa synnyttämässä toisen lapsensa ja palasi vauva mukanaan Pekingiin. Törnqvistit eivät olleet menossa pitkään aikaan paikkaan, jossa suomalainen pappi olisi voinut kastaa lapsen. Niinpä sitten selvitettiin, voisiko suurlähettiläs toimittaa kasteen. Asiaa kysyttiin kirkollisilta viranomaisilta Suomessa. Heille asia tuli ensimmäistä kertaa esille. Harkinnan jälkeen saimme vastauksen, että suurlähettiläs voi kastaa lapsen, kyseessä olisi hätäkastetta vastaava toimenpide. Niin sitten juhlallinen tilaisuus järjestettiin kaikkien taiteen sääntöjen mukaan.


Suurlähetystön muu henkilökunta kuin päällikkö ja kakkosmies asuivat muutaman sadan metrin päässä kansliasta olleessa edustustojen henkilökunnalle tarkoitetussa Wai Chiao Ta Lou- kompleksissa, sen suurimmassa rakennuksessa, jossa oli kuusi kerrosta ja viisi rappua. Alueelle mentiin yhdestä ainoasta portista, ja portinvartija päästi ulkomaalaisten lisäksi sisään vain ne kiinalaiset, jotka työskentelivät kompleksissa tai joilla oli erityinen syy tulla alueelle.


Wai Chiao Ta Loun hissejä ei saanut käyttää itse, vaan hissin käyttäjänä oli aina lettipäinen kiinalaistyttö. Eräs ulkomaalainen mies ei ollut voinut vastustaa kiusausta, vaan oli koskettanut tytön lettejä. Ongelmiahan siitä miehelle seurasi.


Alueella oli kaksi pienempää rakennusta, joissa asui ainoastaan brittiedustuston henkilökuntaa. Torakat olivat riesana kaikissa asunnoissa, ja britit päättivät myrkyttää omassa käytössään olleet rakennukset niin, että torakoita ei enää olisi. Kovin kauaa he eivät saaneet torakattomista asunnoista nauttia, sillä pian pihan yli meidän talostamme marssi torakka-armeija ja valtasi brittien talot uudelleen.


Suomalainen siirtokunta


Suomalainen siirtokunta Pekingissä käsitti 1970-luvun alussa suurlähetystön henkilökunnan lisäksi vain yhden suomalais-kiinalaisen perheen. Armi Rautio oli Pariisissa opiskellessaan tutustunut mieheensä Lin Zongji’hin, jonka kanssa hän muutti vuonna 1956 Pekingiin. Lin toimi yliopistossa opettajana, mutta pakotettiin kulttuurivallankumouksen pyörteissä eroon perheestään, poikansa kertoman mukaan vankilaan. Perheessä oli kaksi poikaa, Mikko ja Antti, jotka olivat äitinsä mukana Pekingissä. Armi Rautio-Lin kävi säännöllisesti suurlähetystössä ja Mikkoa tapasin toisinaan, Anttia harvemmin. Keväällä 1973 tapasin lopulta koko perheen, kun isä oli päässyt takaisin vapauteen perheensä luokse, ja minut kutsuttiin päivälliselle heidän kotiinsa.


Vaihdoimme Armin kanssa vielä Pekingistä lähtöni jälkeen usean vuoden ajan joulutervehdyksiä, ja Armi kertoi kirjeissään kehityksestä Kiinassa. Viimeiseksi jääneessä kirjeessään vuonna 1978 Armi kertoi, että sosialistisen realismin tilalle oli taas tullut vanha perinteinen kiinalainen maalaustyyli ja vanhat kiinalaiset oopperat ja länsimainen musiikki olivat päässeet takaisin kunniaan. Kaikista, myös taloutta koskevista myönteisistä ilmiöistä saatiin Armin mukaan kiittää Deng Xiaopingiä, joka jatkoi Zhou Enlain linjaa.


Mikko teki nousujohteisen uran Finnairilla, ja näin hänet muutaman kerran 1970-luvulla Helsinki-Vantaan lentoasemalla. Hänen tulostaan Suomeen suorittamaan asevelvollisuuttaan vuonna 1974 kirjoitettiin suomalaisissa sanomalehdissä: ”Isänmaa kutsui asevelvollista Pekingistä asti.”


Vilkasta seuraelämää


Pekingin ulkomainen yhteisö oli 1970-luvun alussa vielä verrattain pieni ja suuren osan siitä oppi tuntemaan melko pian. Brittien edustusto järjesti useimmin erilaisia tilaisuuksia, joihin kutsuttiin muiden, lähinnä länsimaiden, edustustojen nuorempaa henkilökuntaa. Heillä oli jopa ”The British Social Club”, joka organisoi usein erilaisten teemojen ympärille rakennettuja iltoja, kuten esimerkiksi naamiaisia ja peli-iltoja ruletteineen. Kesäaikaan uima-allaskutsut olivat suosittuja, silloin tilaisuus oli ulkoilmassa uima-altaan ympärillä. Ympäri vuoden oli päivällisiä kiinalaisissa ravintoloissa. Myös piknik-matkat Ming-haudoille olivat suosittuja. Pekingin ulkopuolelle pääsi ilman erityistä lupaa vain juuri Ming-haudoille ja Kiinan muurille.


Vuonna 1964 suurlähetystön avanneet ranskalaiset järjestivät uudenvuodenyönä suuret tanssiaiset, joihin oli kutsuttu länsimaiden edustustojen ulkomainen henkilökunta. Shampanjaa oli varattu runsaasti. Tanssin ja herkullisten ruokien ryydittämä tilaisuus jatkui pitkään aamuyön tunneille.


Afrikkalaiset suurlähetystöt järjestivät afrikkalaisia tanssiaisia. Useat afrikkalaiset olivat maassa ilman perheitään tai he olivat poikamiehiä. Koska kiinalaistyttöjen kanssa ei voinut seurustella, kutsuttiin tansseihin länsimaisia nuoria naisia. Eräs pohjoismainen kollega kertoi, että hän oli ollut tansseissa vaimonsa kanssa, mutta kun seuraavalla kerralla kutsun sai pelkästään vaimo, afrikkalaiset tanssit saivat heidän osaltaan jäädä.


Lilli Paatero, joka oli diplomaattilistalla Miss Lilli Paatero, kertoi joskus saaneensa myös kutsuja afrikkalaisiin tansseihin edustustoilta, joissa häntä ei tunnettu. Lilli oli jo sen verran iäkäs, että hänen osaltaan afrikkalaiset tanssit jäivät kokematta. Myös suurlähetystömme nuori kassanhoitaja oli saanut kutsun afrikkalaisiin tansseihin. Kun hän pahaa aavistamatta saapui paikalle, hän näki, että suuressa salissa oli vain kaksi afrikkalaista miestä eikä ketään muita. Kauhistuneena hän poistui heti paikalta.


Saunadiplomatiaa


Vuonna 1971, pian saapumiseni jälkeen, suurlähetystön tontille valmistui uima-allas. Uima-allas oli Pekingissä olevista suurlähetystöistä alle kymmenellä, ja Pekingin kuuman ja kostean kesän aikana allas oli ahkerassa käytössä. Kaupallinen avustaja Stig Törnqvist nimitettiin uima-allasatta-šeaksi. Suomen suurlähetystö, jolla oli sekä sauna että uima-allas, oli etuoikeutetussa asemassa.


Saunapäivät oli jaettu suurlähetystön henkilökunnan kesken, ja avustajan päiväksi oli sovittu lauantai. Sauna ei ollut vain henkilökohtaiseen käyttöön, vaan perin edeltäjältäni Heikki Puuruselta muutaman kollegan muodostaman saunaseuran, jonka kanssa lauantai-illansuut vierähtivät rattoisasti. Kukin toi vuorollaan olutta ja makkaraa. Keskustelut olivat mukavan jutustelun lisäksi myös aina Kiinan ajankohtaisia asioita käsitteleviä. Pääasia oli kuitenkin rentoutuminen työviikon jälkeen. Saunadiplomatiaa on pidetty tärkeänä osana suomalaisen diplomaatin työtä ja pääsin sitä harjoittamaan jo ensimmäisessä ulkomaanpaikassani.


Useita saunakerhoon kuuluneita kollegoita tapasin myöhemmin maailmalla ja myös Suomessa. Brittikollega Anthony Galsworthy, myöhemmin Sir Anthony, kuului kuningatar Elisabetin seurueeseen tämän valtiovierailulla Suomeen keväällä 1976. Hän oli myöhemmin Britannian suurlähettiläs Pekingissä. Myös Anthonyn seuraajan Michael Richardsonin tapasin myöhemmin Helsingissä. Intialainen Vijay Nambiar puolestaan oli suurlähettiläänä useissa maissa, mukaan lukien Kiina, ja tapasin hänet pari kertaa New Yorkissa, YK:n päämajan 38. kerroksessa ja toisen kerran ravintolassa, hänen ollessaan YK:n pääsihteerin Ban Ki-moonin kabinettipäällikkö. Vijayn seuraaja Santosh Kumar oli virkamatkalla Helsingissä 1990-luvulla. Hän otti minuun yhteyttä ja kävimme yhdessä syömässä. Myöhemmin tapasin hänet vielä Etelä-Koreassa, missä hän oli suurlähettiläänä. Tanskalaisen Flemming Bjørk Pedersenin tapasin kuriirimatkan yhteydessä Nairobissa tammikuussa 1980 ja uudelleen Tansaniassa ollessani siellä kansainvälisessä kokouksessa 1990-luvulla. Kokouksen ohjelmaan kuului vastaanotto, ja Tanskan Tansanian-suurlähettiläänä toiminut Flemming huudahti minut nähdessään: Puurunen! Hän muisti, että olin Pekingin aikojen kollega, mutta muisti paremmin edeltäjäni nimen.


Joulunviettoa Pekingissä


Matkailu Suomesta Kiinaan oli ollut kulttuurivallankumouksen aikana pysähdyksissä, mutta pääsi uuteen alkuun, kun Suomi-Kiina –seura järjesti turistimatkan Kiinaan vuonna 1971. Matkalla oli mukana Helsingin Sanomien pakinoitsija Jouni Lompolo eli Origo vaimoineen. Hän kirjoitti matkastaan myöhemmin pakinan, jossa hän kertoi päättäneensä syksyllä 1971 vaimonsa kanssa laistaa koko joulun. Tämän piti tapahtua matkustamalla niin pitkälle, ettei tällaisesta juhlasta ollut kuultukaan ja tässä suhteessa Kiina tuntui turvallisimmalta. Niinpä Suomi-Kiina –seuran matka vaikutti osuvan naulan kantaan: Kiinassa ei joulua vietettäisi.


Origo kirjoittaa luulleensa suunnitelman olleen aukoton. Näin ei kuitenkaan ollut. Pekingissä suurlähettiläs oli perinteisesti kutsunut jouluaattona suurlähetystön henkilökunnan perheineen sekä suomalaisen siirtokunnan eli Armi Rautio-Linin poikineen jouluillalliselle. Kun saimme tiedon Suomi-Kiina –seuran matkalaisista, suurlähettiläs Veli Helenius päätti kutsua myös heidät joulun viettoon suurlähetystöön. Origo kirjoittaa, kuinka suurlähetystössä oli ”kuusi ja kynttilät, ja Pekingin lähetystöjen yhdistetty kuoro kävi laulamassa joululauluja. Kiinalainen kokki oli pannut parastaan ja kinkku ja lanttuloora ja silli ja luumut ja kaikki maistuivat aidommilta kuin konsanaan Suomessa, suurlähetystön väki oli meille kuin isä ja äiti ja isovanhemmat päälle.”


Pekingin suurlähetystön jouluaaton perinteisiin kuului diplomaattikunnan kuoron vierailu. Kuoro vieraili muutamassa suurlähetystössä ja lauloi joululauluja. Vuoden 1972 joulun Veli Helenius Leila-puolisoineen halusi viettää poissa Pekingistä. Diplomaattikunnan kuoro oli kovin pettynyt tästä kuultuaan. Olin vuoden 1972 lopun ja seuraavan vuoden alkukuukausien ajan va. asiainhoitajana suurlähetystössä ja kysyin suurlähettiläältä, voisinko järjestää perinteisen jouluillallisen suurlähetystössä, ja suurlähettiläälle tämä sopi hyvin. Sain myös käyttää suurlähettilään henkilökuntaa illallisen järjestelyissä. Diplomaattikunnan kuoro oli kovin iloinen päästessään perinteiseen tapaan esiintymään Suomen suurlähetystössä.


Sundströmin perintö


Yksi Suomen suurlähetystön ylpeyden aiheista oli mittava taidekokoelma, joka koostui suurelta osin ns. Sundströmin perinnöstä. Brittien nostettua edustustonsa suurlähettilästasolle vuonna 1972 ensimmäiseksi suurlähettilääksi tuli John Addis, myöhemmin Sir John, joka oli tunnettu Mingkauden posliinin keräilijä ja kiinalaisen antiikin tuntija. Tullessaan ensi kertaa Suomen suurlähetystöön hän ei pystynyt peittämään hämmästystään nähdessään miten upeita esineitä meidän suurlähetystössämme oli.


Cay Sundström toimi Pekingin edustuston päällikkönä 1950-luvulla. Pekingissä 1950-luvun jälkipuoliskolla kaupallisena neuvoksena toiminut Matti Nuutila kertoo kirjassaan Punaiset kukat elämästä tuon ajan Kiinassa. Suurlähetystön esineistöstä Nuutila kertoo seuraavaa: ”Suurlähettiläs Cay Sundström keräsi Kiinan aikanaan useita satoja eri ikäisiä esineitä. Kun Kiinan kulttuuriministeriön asiantuntijat tarkastivat nämä esineet suurlähettilään kuoltua, ei ainuttakaan kappaletta kielletty viemästä maasta pois. Jäi selvittämättä, oliko tämä ystävällinen ele tarkoitettu perikunnalle, Suomen suurlähetystölle vai olivatko esineet todella uudempaa tekoa ja siten vientikelpoisia. Eri asia on, että Sundströmin testamentin mukaisesti huomattava osa tästä kokoelmasta jäi suurlähetystön käyttöön, edustustilojen koristeeksi.”


Ilta-Sanomissa toimittaja Hannes Markkula kirjoitti vuonna 1984 laajan artikkelin Sundströmin kokoelman kohtalosta. Asia oli tullut ajankohtaiseksi valtiontilintarkastajien käytyä tarkastamassa Suomen suurlähetystön Pekingissä. Tilintarkastajien kertomuksessa todettiin, että vuonna 1959 kuolleen suurlähettiläs Sundströmin testamenttiasia oli vieläkin epäselvä. Sundströmin testamenttia ei ollut koskaan valvottu asianmukaisesti Helsingin raastuvanoikeudessa.


Markkula kertoo, että Sundströmin kuoleman jälkeen jäi lähetystöön asioita hoitamaan suurlähetystösihteeri Tauno Nevalainen, jolle Sundström oli kertonut ennen kuolemaansa toivovansa, että lähetystöön jäisi jonkinlainen kokoelma hänen tuhansista esineistään ja että loput toimitettaisiin Suomeen ja maamme muihin suurlähetystöihin. Nevalainen pyysi ulkoministeriöltä lupaa kahden kiinalaisen asiantuntijan käyttämiseen esineiden arvioimiseksi. Siihen suostuttiin ja luettelointi tehtiin vuonna 1959. Kiinalaiset valitsivat erilleen 26 esinettä, joilla oli museoarvoa.


Ilta-Sanomien tietojen mukaan Sundström keräsi valtaosan esineistöstään kiertäviltä diilerikauppiailta, joita vielä 1950-luvun alkuvuosina Kiinassa oli varsin paljon. Myös erilaisissa kaupoissa myytiin silloin museotason tavaraa. Myöhemmin tilanne muuttui täysin.


Suurlähettiläs Arto Mansala kertoo kirjassaan Asemapaikkana Peking (2020), että aloitettuaan virkakautensa Pekingissä vuonna 1989 hänen oli tehtävä suurlähettiläs Sundströmin testamenttaaman kiinalaisen kokoelman luettelointi ja arviointi. Pekingiin saapui virkamatkalle ryhmä, jossa oli ulkoministeriön arkiston edustajan lisäksi kaksi asiantuntijaa Kansallismuseosta. Yli 800 esinettä käsittävän kokoelman arvokkaimmaksi osoittautui vaatimattomalta näyttävä, ikivanha kiinalainen posliinivati. Mansala kertoo, että virka-asuntorakennuksen alakerrasta vapautuneisiin kanslian entisiin tiloihin – ehkäpä minunkin entiseen työhuoneeseeni – on sittemmin järjestetty kokoelman esineistä pysyvä näyttely.


Ulkoasiainhallinnon sisäisen tiedotuslehden Umiirin numerossa 4/1991 on ulkoministeriön arkisto- ja kansliatoimiston tutkijan Pertti Nummelan edellä mainitun tammi-helmikuussa 1990 suoritetun inventointimatkan aikana kokoelman esineistä ottamia valokuvia.


Matti Nuutila kertoo, että Sundströmin kuoleman aikaan Kiinassa oli laki, jonka mukaan maasta ei saanut viedä pois yli 50 vuotta vanhoja esineitä ainakaan ilman kulttuuriministeriön harkintaa. 1970-luvun alussa käytäntönä oli, että maasta sai viedä posliiniesineitä, joissa oli punainen lakkasinetti. Kun muuttotavaroitani pakattiin, paikalla oli valvoja, joka tarkisti, että muuttokuormaan pakattavien joukossa ei ollut vientikiellon alaisia esineitä. Vanhin ostamani sinivalkoinen pieni maljakko oli keisari Qianlongin ajalta eli 1700-luvun loppuvuosikymmeniltä. Siinä on punainen lakkasinetti ja tiettävästi se edusti vanhimpia esineitä, mitä maasta tuohon aikaan sai viedä. Täydellistä varmuutta esineen iästä minulla ei ole, mutta 1970-luvun alkuvuosina rehellisyys oli Kiinassa tärkeä hyve.


Länsimaalaisia Kiinaan


Kanadalainen The Globe and Mail oli ensimmäinen länsimainen lehti, joka oli saanut perustaa toimiston kansantasavaltaan ja lähettää kirjeenvaihtajan maahan jo vuonna 1959. Vuonna 1971 sen edustajana, samoihin aikoihin kuin itse saavuin Pekingiin, aloitti britti John Burns, joka siirtyi vuonna 1975 The New York Times’in palvelukseen ja sai kaksi Pulitzer-palkintoa.


Kiina oli ostanut valtavat määrät kanadalaista vehnää kompensoidakseen Maon 1950-luvun Suuren harppauksen aiheuttaman nälänhädän. Kiina ehdotti, että The Globe avaisi toimiston Pekingiin ja että Kiinan virallinen uutistoimisto Hsinhua avaisi vastavuoroisesti pienen, mutta symbolisesti tärkeän jalansijan Amerikan mantereella Kanadassa. Burnsin mukaan Hsinhuan toimisto toimi samalla Kiinan tiedusteluelimen etuvartiona.


John Burns oli – ja on varmaan vieläkin – mainio mies, jonka Suomen suurlähetystön nuorempi henkilökunta tunsi hyvin, olihan hän myös samaa ikäluokkaa meidän kanssamme. Häntä pidettiin jo Pekingin aikoina hyvin pätevänä kirjeenvaihtajana. Hän loi läheiset suhteet Yhdysvaltain yhteystoimiston ensimmäiseen päällikköön David Bruceen ja myöhemmin tämän seuraajaan George Bushiin, ja hänestä tuli Suomen suurlähetystön lähetystöneuvoksen Matti Häkkäsen tapaan myös Bushin tennispartneri.


John Burns muisteli 21. helmikuuta 2012 New York Times’iin kirjoittamassaan artikkelissa tapahtumia 40 vuotta aikaisemmin. Hän kertoo ulkomaisten kirjeenvaihtajien Pekingissä tienneen, että tapahtumassa oli jotain, minkälaista kukaan heistä ei todennäköisesti tulisi koskaan enää näkemään: Richard Nixon astui Kiinan maaperälle ja häntä tervehti Kiinan pääministeri Zhou Enlai. Nuori John Burns oli niin hermostunut, että kaikki, mitä hän onnistui tekemään, oli muutama lähes lukukelvoton töherrys muistikirjaan.


John Burns kertoo, että Nixonin vierailun ensimmäisen päivän iltana järjestetyssä banketissa paikalliset kirjeenvaihtajat oli sijoitettu niin kauas pääpöydästä, että heidän oli seistävä tuoleillaan pystyäkseen näkemään kiikareilla pöydän, jossa Nixon ja Zhou istuivat. Sen sijaan Nixonin mukana seuranneet tiedotusvälineiden edustajat olivat lähietäisyydellä pääpöydästä. Tästä suivaantuneena Burns odotti, kunnes banketti oli päättynyt ja raivasi sen jälkeen tiensä pääpöydän luokse. Siellä hän tutki tarkasti kahden johtajan kultakirjaimiset menu-kortit, vastaavanlaiset nimikortit ja norsunluiset syömäpuikot ja sai ajatuksen: entäpä jos hän ottaisi kaikki, kätkisi ne taskuunsa muistoesineinä. Kun tuimakatseinen turvamies käänsi hetkeksi päänsä pois ja sulki silmänsä, Burns poistui saaliinsa kera.


Muutamia vuosia myöhemmin, kun Burns oli valmistautumassa lähtöön Pekingistä, George H.W. Bush, silloinen Yhdysvaltain yhteystoimiston päällikkö Pekingissä ja myös Burnsin tennispartneri, tarjoutui heidän viimeisen yhteisen pelinsä yhteydessä lähettämään esineet diplomaattipostissa Nixonille. Burns kertoo, että hänen tietojensa mukaan muistoesineet ovat yhä Nixonin presidenttikirjastossa yhdessä hänen entiselle presidentille kirjoittamansa kirjeen kanssa.


Reutersin kirjeenvaihtajana oli ollut Anthony Grey, joka joutui kulttuurivallankumouksen aikana kiinalaisten pidättämäksi ja kotiarestiin 27 kuukaudeksi vuosina 1967-69. Jonkin aikaa Pekingiin saapumiseni jälkeen minua tuli tapaamaan Greyn seuraajaksi saapunut James Pringle. The Timesin kirjeenvaihtajaksi tuli vuonna 1972 David Bonavia, joka oli armoitettu kielimies ja puhui yleisimpien länsieurooppalaisten kielten lisäksi venäjää ja Kiinan kahta päämurretta. Pääsipähän yllättämään minut suomen kielen taidollaankin.


Myös Pohjoismaat lähettivät kirjeenvaihtajia Pekingiin. Neljän pohjoismaisen sanomalehden, ml. Helsingin Sanomat, kirjeenvaihtajana aloitti vuonna 1971 Göran Leijonhufvud, ja neljän pohjoismaisen uutistoimiston kirjeenvaihtajaksi saapui seuraavana vuonna Jaakko Kaurinkoski. Leijonhufvud oli ollut Kiinassa jo 1960-luvulla ja häneltä oli jäänyt shanghailaiseen hotelliin pyjama. Kun hän sitten tuli samaan hotelliin usean vuoden jälkeen, pyjama tuotiin hänelle pestynä ja silitettynä hänen kirjauduttuaan hotelliin. Leijonhufvud asui Kiinassa eri vaiheissa yhteensä kaksikymmentä vuotta ja on kirjoittanut yhdessä Agneta Engqvistin kanssa kirjan Kineserna (1985), jossa kuvataan tavallisten kiinalaisten elämää.


Länsimaisten kirjeenvaihtajien lisäksi Pekingiin saapui asumaan kulttuurivallankumouksen alkamisen jälkeen ensimmäisenä länsimaisena liikemiehenä tanskalainen Erik Bøgh Christensen, joka edusti East Asiatic Companya. Kyseisellä firmalla oli tunnetusti hyvin pitkät liikesuhteet Kauko-itään ja oli sen vuoksi luontevaa, että sen edustajasta tuli ensimmäinen Pekingiin kulttuurivallankumouksen jälkeen asettunut länsimainen liikemies. Myöhemmin Erik nousi koko konsernin hallitukseen. Erikistä tuli suosittu kumppani länsimaiden nuoremman polven yhteisöön, johon hänkin ikänsä puolesta kuului.


Myöhempiä kohtaamisia kollegoiden kanssa


Kamerunin asiainhoitajalla oli iso perhe, useita vaimoja ja lukuisia lapsia niin, että perheen kokonaislukumäärä oli kolmisenkymmentä. Näin suurta perhettä hän ei tuonut Pekingiin vaan eleli poikamiehenä. Pekingin suhteellisen pienissä diplomaattipiireissä olin oppinut tuntemaan hänet. Kun sitten vuoden 1978 huhtikuussa olin aloittanut työskentelyn Lusakassa olevassa suurlähetystössä ja asuin ensimmäiset päivät Ridgeway-hotellissa ennen kuin pääsin omaan talooni, olin eräänä aamuna hotellin ravintolassa aamiaisella, kun minua lähestyi afrikkalaismies. Hän huudahti ilahtuneena: Markku!


Koska olin ollut Lusakassa vasta muutaman päivän, olin varma, että kukaan sambialainen ei tuntenut minua vielä niin hyvin, että olisi kutsunut minua etunimeltä, ja mietin, kuka tämä herra mahtoi olla. Sitten huomasin, että hänellä oli sateenvarjo, vaikka Lusakassa oli kuiva kausi, eikä sateesta ollut pitkään aikaan tietoakaan. Samalla minulle selvisi, että kyseessä oli kamerunilainen kollega Pekingistä. Hän oli käymässä Lusakassa. Hän oli heimopäällikkö, joka arvoasemansa mukaisesti kantoi mukanaan sateenvarjoa.


Olen jo aikaisemmin kertonut, kuinka tapasin saunakerhoni jäseniä myöhemmin eri puolilla maailmaa. Viimeisessä ulkomaanpaikassani Jakartassa tapasin vielä yhden entisen kollegan Pekingin ajoilta. Suomi solmi diplomaattisuhteet Vietnamin sosialistisen tasavallan kanssa Pekingissä tammikuussa 1973 tapahtuneella noottienvaihdolla. Tilaisuudessa oli läsnä Vietnamin suurlähetystön nuori virkamies ja tapasin hänet yli kolmekymmentä vuotta myöhemmin Jakartassa, jossa olimme molemmat suurlähettiläinä. Emme toisiamme tunnistaneet, mutta tuo tammikuun päivä oli molemmilla edelleen mielessä.


Pohjoismainen lehtimiesvaltuuskunta Kiinassa


Marraskuussa 1972 Kiinassa vieraili pohjoismainen lehtimiesvaltuuskunta. Suomesta valtuuskunnassa oli ulkoministeriön pressipäällikkö Matti Cawén sekä seuraavat toimittajat: Olli Kivinen, Helsingin Sanomat, Mauri Soikkanen, Yleisradio, Carl Fredrik Sandelin, STT sekä Timo Kylmälä, Suomen Kuvalehti.


Kiinalaisten ensimmäisen vierailupäivän iltana järjestämillä päivällisillä, joilla nautittiin kuuluisaa Pekingin ankkaa, kiitospuheen pitänyt Tanskan valtuuskunnan johtaja kiitti japanilaisia. Kiinalaisten isäntien kasvot pysyivät peruslukemilla eikä puheen pitäjäkään virhettään joko huomannut tai ei ainakaan yrittänyt korjata.


Pääministeri Zhou Enlai otti lehtimiesvaltuuskunnan vastaan marraskuun 10.päivänä ja ulkopolitiikasta puhuessaan totesi Kiinan kannalta olevan tärkeintä, että sota Vietnamissa saadaan päättymään.


Hän otti sen jälkeen esille Kiinan ja Neuvostoliiton rajaneuvottelut, joita oli käyty kolmatta vuotta. Kiinalla oli kärsivällisyyttä. Neuvostoliitto sanoo, etteivät sen miljoonan miehen vahvuiset joukot ole Kiinan vastaisella rajalla sotimisen varalta. Zhoun mukaan niiden on oltava siellä sitten neuvottelujen vuoksi. Neuvostoliittolaiset haluavat pakottaa Kiinan neuvottelemaan tällaisen uhan alaisena. Kiina kieltäytyy neuvottelemasta uhan alla.


Zhou toisti Kiinan kannan, jonka mukaan Kiina on valmis hyväksymään vanhat ”epäoikeudenmukaiset” rajaehdot Neuvostoliiton kanssa meneillään olevien neuvottelujen pohjaksi.Tiettyjä osia raja-alueesta ei ole paalutettu, joitakin alueita on miehitetty vanhojen sopimusten vastaisesti, ja joillakin alueilla rajan kulku on epäselvä ja kiistanalainen. Sen vuoksi Kiinan mielestä tarvitaan tarkistuksia.


Zhoun mukaan tämä myönnettiin molemmin puolin, kun hän tapasi pääministeri Kosyginin vuonna 1969. Silloin tunnustettiin, että maiden välillä on ”kiistanalaisia alueita”. Nyt neuvostoliittolaiset eivät enää myönnä sitä. Zhoun mukaan venäläisillä on ”epänormaali psykologia”, joka johtaa heidät pelkäämään, että sellaisen ilmaisun käyttäminen päästäisi valloilleen ketjureaktion muilla alueilla. Zhou huomautti, että ”eräällä teistä on ratkaisemattomia rajaongelmia Neuvostoliiton kanssa” ja jatkoi, että hän tuntee sympatiaa sellaista maata kohtaan, jonka asema on niin vaikea, ettei se voi vapaasti esittää näkemyksiään. Zhou viittasi selvästi Suomeen mainitsematta kuitenkaan maan nimeä. ”Neuvostoliiton suhteen olemme kaikki samassa veneessä”, sanoi Zhou.


Eräs suomalaisvaltuuskunnan jäsen kertoi minulle kymmenisen vuotta sitten Zhoun sanoneen suomalaisten ja ruotsalaisten muistioihinsa kirjaamaa selvemmin, että jos Suomella on vaikeuksia suuren itäisen naapurinsa kanssa, Kiina kyllä tukee Suomea.


Lehtimiesvaltuuskunnan Shanghaissa tapaama kommunistisen puolueen keskuskomitean jäsen kertoi, että Lin Biaon mukaan Kiinalla ei ollut mitään rajakiistoja Neuvostoliiton kanssa ja että Kiinan tulisi luovuttaa suuria alueita Neuvostoliitolle. Lin Biao vastusti myös Maon ja Edgar Snown keskusteluissa esille tulleita uusia ulkopoliittisia linjoja.


Seurasin valtuuskunnan mukana sen matkustaessa Pekingistä Nankingiin, Shanghaihin ja Shanghain lähistöllä olleisiin Hangzhouhun ja Suzhouhun sekä edelleen Kantoniin ja Hong Kongiin. Kiinalaisilla oli sanonta, jonka mukaan taivaassa on vain yksi paratiisi, mutta maan päällä kaksi: Hangzhou ja Suzhou, ja todella kauniita kaupunkeja ne molemmat ovat.


Matkan varrella Helsingin Sanomien Olli Kivinen tarvitsi uuden paidan. Menin hänen kanssaan kauppaan, jossa oli myytävänä vaatetavaraa. Kysyessämme paitaa myyjä, vanhemman puoleinen mies, katsahti meitä ja virkkoi, että ei heillä paitaa Ollille ole. Katsoimme Ollin kanssa toisiamme hämmästyneinä ja mietimme, mitä tehdä. Sitten keksin sanoa myyjälle, että me muuten emme ole venäläisiä. ”Ai, ette ole venäläisiä”, mies vastasi ja jatkoi, että kyllä heillä siinä tapauksessa paita löytyy. Ja niin Olli sai paitansa. Venäläisten karsastaminen oli mennyt todella pitkälle.


Shanghaissa kävimme paikallisessa varuskunnassa, jossa meille esiteltiin sotilaiden majoitusoloja ja koulutusta. Sotilailla ei siihen aikaan ollut asepuvussaan mitään arvomerkkejä, niistä oli luovuttu vuonna 1965. Taskujen määrästä takissa saattoi päätellä jotakin: upseereilla oli takissa neljä taskua ja tavallisilla sotilailla vain kaksi taskua. Tarkempaa arvoasemaa ne eivät kuitenkaan osoittaneet. Niinpä sitten kysyimme, miten tiedetään esimerkiksi Pekingistä saapuvan sotilaan arvoasema. Omat päällikkönsähän he luonnollisesti tunsivat. ”Aina on joku, joka tietää”, kuului vastaus.


Shanghaissa kävimme myös sairaalassa seuraamassa akupunktion käyttöä. Toisessa tapauksessa hammaslääkäri painoi nuoren naisen kasvoja sormella oikeasta paikasta ja veti samalla hampaan pois. Nainen vain hymyili eikä kuulemma tuntenut lainkaan kipua. Toinen tapaus oli vielä dramaattisempi. Seurasimme lasin takaa leikkausta, jossa potilaan vatsa oli avattu ja hän keskusteli samaan aikaan leikkaavan lääkärin kanssa. Tässä tapauksessa käytettiin akupunktioneuloja.


Akupunktion tullessa tunnetuksi Suomessa saimme useita kyselyitä mahdollisuudesta tulla akupunktiohoitoon Kiinaan. Kiinalaiset eivät kuitenkaan olleet halukkaita ottamaan vastaan potilaita ulkomailta, vaan ilmoittivat, että akupunktion käyttö oli vielä kokeiluasteella eikä sen vuoksi haluttu, että ulkomailta olisi tultu suurin matkakustannuksin hoitoon, jonka tehosta ei ollut varmuutta.


Hangzhoussa kävimme silkkitehtaassa, jossa esiteltiin upeita, värikkäitä silkkikankaita. Kiinalaiset naiset pukeutuivat siihen aikaan yksivärisiin ns. mao-asuihin eikä kauniita silkkikankaisia pukuja koskaan näkynyt. Meille kerrottiin, että kotona silkistä valmistettuja vaatteita käytettiin juhlatilaisuuksissa, joten käytännössä ainoastaan oma perhe ja läheiset saivat nauttia niiden kauneudesta. Erilaisissa juhlatilaisuuksissa ja teatteriesityksissä esiintyjillä oli myös värikkäät asut, mutta yleisön vaatetus oli yksiväristä.


Lehtimiesvaltuuskunnan mukana maaseutukierroksella oli myös neljän pohjoismaisen lehden Kiinan-kirjeenvaihtaja Göran Leijonhufvud. Timo Kylmälä kertoi päättäneensä aikoinaan opetella kunnolla yhden vieraan kielen ja keskittyä siihen. Kieli oli ranska. Niinpä Timo Kylmälä kävi sitten keskustelut ruotsalaisen Göran Leijonhufvudin kanssa ranskaksi.


Ruotsin suurlähetystöstä maaseutukierrokselle osallistui edustuston kakkosmies, lähetystöneuvos Sven Hirdman. Hän oli Ruotsin Krigsmaterialinspektör vuosina 1987-94, jolloin itse hoidin vuodesta 1985 vuoteen 1989 asti puolustustarvikevientiä koskevia asioita ulkoministeriössä Helsingissä. Siirryttyäni Osloon olin välittämässä tietoja ohjusteknologian vientirajoituksia koskevasta järjestelystä samoin kuin kemiallisten aseiden vientirajoituksia koskevasta Australian ryhmästä. Hirdman hoiti näitä asioita samanaikaisesti Tukholmassa. Puolustustarvikevientiä koskevien asioiden merkeissä tapasin hänet vuonna 1988 Tukholmassa.


Lehtimiesvaltuuskunnan mukana matkusti myös Kiinan ulkoministeriön virkamies, joka oli palvellut Kiinan suurlähetystössä Helsingissä ja puhui kohtuullisen hyvin suomea. Kun sitten suomalaistoimittajat kysyivät häneltä, mitä hän piti suomalaisesta ruoasta, hän vastasi, ettei hän ollut kertaakaan käynyt suomalaisessa ravintolassa. Kun häneltä kysyttiin, mikä hänen asemansa suurlähetystössä oli ollut, vastaus kuului: ”I was an ordinary man.”


Turvallisuus ja rehellisyys


Peking oli 1970-luvun alussa erittäin turvallinen paikka asua. Toista oli ollut kulttuurivallankumouksen aikana. Suomen suurlähetystö oli saanut todistaa aitiopaikalta tapahtuneita julmuuksia kadun toisella puolella, missä sijaitsi brittien edustusto. Meillä oli suurlähetystössä vielä muutamia suomalaisia, jotka olivat olleet Pekingissä jo vuonna 1967, jolloin brittien edustusto poltettiin. He kertoivat, kuinka vastapäätä olleen edustuston ympärille oli tullut valtava määrä kiinalaisia. Edustustossa oli turvahuone, jonne henkilökunta kokoontui ja jonne ulkopuoliset eivät olisi päässeet. Kun siellä huomattiin, että rakennus oli tulessa, edustuston päällikkö totesi, että pois on päästävä, jollei haluta paistua elävältä.


Brittien henkilökunta jaettiin muutamaan ryhmään, ja ryhmät lähtivät sitten edustustosta pakoon eri suuntiin. Yksi ryhmä tuli vastapäätä olleeseen Suomen suurlähetystöön. Siellä heitä hoivasivat suurlähetystön henkilökunnan jäsenet. Erityismaininnan ansaitsi Martti Lintulahden tytär Meri. Brittiryhmään kuuluneen miehen paita oli aivan verinen. Hän riisui sen ja kiertäessään sitä kuivaksi totesi, että veri ei ollut hänen, se oli kiinalaista verta. Lähin naapuriedustustomme oli Albanian suurlähetystö. Sinne ei brittejä päässyt.


Vuoteen 1971 mennessä tilanne oli muuttunut täysin. Myös rehellisyys oli viety äärimmilleen. Asuntojen ovia ei ollut välttämätöntä lukita ja vilkkaalle kauppakadulle saattoi jättää auton ovet lukitsematta ja kameran auton sisälle näkyviin. Mitään ei koskaan viety. Hotellien ravintoloissa oli lasivitriini, jossa oli asiakkaiden unohtamia tavaroita. Koska juomarahojen vastaanottaminen oli kiellettyä, vitriinissä oli myös ulkomaisten vieraiden jättämiä juomarahoja. Tämä kiinalainen käytäntö saattoi joskus aiheuttaa kiusallisiakin tilanteita. Amerikkalaiset saivat kokea tämän presidentti Nixonin vierailun aikana, jolloin heille palautettiin poisheitetyt liittimet, partakoneen terät ja tyhjät hammastahnatuubit.


Rannikolla, noin 150 kilometrin ja muutaman tunnin junamatkan päässä Pekingistä, oli jo 1900-luvun alusta alkaen ollut lomanviettopaikka Bei Dai He, jossa lähetyssaarnaajat ja länsimaiset diplomaatit viettivät loma-aikoja. Se oli edelleen ulkomaalaisten suosiossa ja sinne paettiin Pekingin kesän kuumuutta ja kosteutta. Sitä käytettiin myös paikkana, jonne kaadereita ja työläisiä lähetettiin lepäämään, ja puhemies Mao oli omistanut sille kirjoittamansa runon. Siellä oli myös lasten lomaleiri. Lin Biao lähti kohtalokkaalle lennolleen syyskuussa 1971 Bei Dai Hesta.


Vietin kesällä 1972 muutaman, valitettavan sateisen lomapäivän Bei Dai Hessa. Kun meitä vieraita kuljettanut pikkubussi kierteli alueella ottaen kyytiin poislähteviä, se äkkiä pysähtyi, koska alueen henkilökuntaan kuulunut mies viittoili pysähtymismerkkiä. Hän oli käynyt vastuullaan olleissa huoneissa ja löytänyt yhden huoneen roskakorista asukkaan poisheittämät sukkahousut. Hän siinä sitten bussin etuovella niitä levitteli tiedustellen, kenelle ne kuuluivat. Tulipunaiseksi kasvoiltaan muuttunut brittinainen kävi nopeasti hakemassa omaisuutensa, josta luuli jo päässeensä eroon.


Tian An Men ja Kielletty kaupunki


Tian An Menin, taivaallisen rauhan portin, edessä avautuva aukio on maailman suurimpia ja sitä koristivat 1970-luvun alkuvuosina kuuden poliittisen johtajan kuvat: pohjoisessa oli Mao Zedongin ja sitä vastapäätä etelässä Sun Yatsenin kuva, aukion laidoilla oli vasemmalla Marxin ja Engelsin ja oikealla Leninin ja Stalinin kuvat.


Tian An Menin aukioon ja tasavallan perustamiseen liittyy Pekingissä tunnettu tarina vuodelta 1912. Keisarilliseen kaupunkiin, joka ympäröi Kiellettyä kaupunkia, johtavan portin, Dynastia-portin, yläpuolella oli laatta, johon oli kirjoitettu hallitsevan dynastian nimi. Työmiehille oli annettu tehtäväksi tuoda alas ’Ta Ch’ing Men’ laatta ja korvata se ’Chung Hua Men’ laatalla eli Kiinan portti –laatalla. Työmies asetti tikkaat paikalleen, kiipesi ylös ja irrotti vanhan laatan, kiinnitti uuden laatan paikalleen ja kysyi sitten alhaalla olevalta työnjohtajalta: ”Mitä minä teen vanhalle laatalle?”


Työnjohtaja mietti hetken. Tasavalta oli hyvin uusi, käsite outo ja tasavallan pysyvyys ehkä epävarma. Olisi kiusallista, jos keisari palaisi valtaan ja jos hän, työnjohtaja, olisi vastuussa vanhan laatan häviämisestä tai tuhoamisesta. Oli parasta olla ottamatta sellaista riskiä. ”Laita se sinne ullakolle, katon alle”, hän vastasi. Työmies siirsi laatan ullakolle ja huudahti yllättyneenä: ”Mutta siellä on jo yksi!” ”Tuo se alas ja katsotaan sitä”, sanoi työnjohtaja. Laatta tuotiin alas ja pyyhittiin pölystä. Siinä oli kirjoitus: ’Ta Ming Men’. Kolmesataa vuotta aikaisemmin toisella työnjohtajalla oli ollut samanlainen viisaus, ja hän oli ryhtynyt samanlaiseen varotoimeen, kun Ming-dynastia oli vaihtunut Ching-dynastiaan. Tian An Menin aukion laajentamisen ja alueen rakentamisen vuoksi kyseistä porttia ei enää ole eikä näin ollen voida tarkistaa, oliko laatat säilytetty myös kansantasavallan perustamisen jälkeen.


Talven 1970-71 aikana oli ilmeisesti tehty päätös sallia diplomaattien matkustaa keväästä 1971 alkaen tiettyihin kohteisiin Pekingin ulkopuolella. Kesän aikana suurlähetystöjen henkilökunta pääsi tutustumaan Pekingin keskustassa olevaan Kiellettyyn kaupunkiin eli Palatsimuseoon, kuten sitä oli alettu nimittää. Kielletty kaupunki oli ollut suljettuna ulkomaalaisilta kulttuurivallankumouksen alusta lähtien. Käynnit järjestettiin muutamien suurlähetystöjen ryhmissä. Suomen suurlähetystö oli alkupäässä.


Kiinalaiset halusivat näyttää, että kaikkea vanhaa ei toki ollut hävitetty kulttuurivallankumouksen melskeissä. Pääministeri Zhou Enlai oli estänyt tuhotöiden tekemisen Kielletyssä kaupungissa. Myöhemmin alueelle alkoi päästä vapaasti, mutta edelleen sen pohjoispuolella oleva Hiilikukkula oli kiellettyä aluetta, vaikka siellä oli saanut vierailla ennen kulttuurivallankumousta. Sieltä oli näköyhteys Kielletyn kaupungin länsipuolella olevaan Zhungnanhaihin, jossa Kiinan korkein johto asui ja työskenteli.


Myöhemmin matkoilla Pekingin ulkopuolella näin useissa paikoissa vanhoja temppeleitä ja muita rakennuksia, joissa seinillä olevat koristekuviot oli tuhottu niin ylös asti kuin pitkillä kepeillä oli yletetty. Korkeammalla olevat olivat vahingoittumattomia.


Kiinassa oli vielä 1970-luvun alussa ahkerassa käytössä Maon pieni punainen kirja, jota siteerattiin eri yhteyksissä ja jota erityisesti punakaartilaiset olivat heiluttaneet innokkaasti mielenosoituksissa. Meillä ulkomaalaisilla taas oli ahkerassa käytössä Nagelin yli 1500-sivuinen Kiina-opas, jossa oli myös punaiset kannet. Meillä oli siis iso punainen kirja. Kiinalaiset eivät olleet kovin ihastuneita tästä toisesta punaisesta kirjasta, koska siinä oli kuvauksia sellaisista kohteista, joita ei enää eri syistä ollut tai joita oli vahingoitettu.


Kiinan ja Venäjän/Neuvostoliiton välirikon juuret jo 1800-luvulla


Kiinassa 1960-luvulla pitkään suurlähettiläänä toiminut Joel Toivola kertoi ulkoministeriön virkamiesharjoittelijoiden koulutukseen kuuluneessa luennossa huhtikuussa 1970 laajasti Kiinan kommunistisen puolueen alkutaipaleesta ja siitä, kuinka Moskova jo ennen kansantasavallan perustamista kävi taisteluun Mao Zedongia vastaan, koska Mao perusti liikkeensä talonpoikiin eikä työläisiin, kuten Moskovan mielestä olisi tullut oikeaoppisesti tehdä.


Kansantasavallan perustamisen jälkeen talvella 1950 Mao matkusti Moskovaan ja kävi pitkät neuvottelut Stalinin kanssa. Tulokset olivat varsin vähäiset. 1950-luvun loppua kohti suhteet heikentyivät edelleen, ja vuoden 1960 kesällä Neuvostoliitto kutsui kotiin asiantuntijansa Kiinasta. Pekingin Ystävyyden sairaalan nimeksi muutettiin vuonna 1966 Anti-revisionistinen sairaala ja Pääkaupungin sairaalan nimeksi Anti-imperialistinen sairaala. Edellisessä hoidettiin sosialististen maiden edustustojen henkilöstöä ja jälkimmäisessä länsimaalaisia. Kadun, jonka varrella Neuvostoliiton suurlähetystö sijaitsi, nimi muutettiin Anti-revisionismin kaduksi.


Pääministeri Zhou Enlai kertoi presidentti Richard Nixonille Pekingissä helmikuussa 1972, että Kiinan ja Neuvostoliiton tiet alkoivat erota jo vuonna 1956 Neuvostoliiton kommunistisen puolueen 20. puoluekokouksen aikaan. Eroon johti ideologia ja se, että Kiina katsoi epäreiluksi unohtaa kaikki Stalinin saavutukset yhdellä iskulla. Maon mukaan 30 prosenttia siitä, mitä Stalin teki, oli väärin, mutta 70 prosenttia oli oikein. Vuosikymmeniä myöhemmin kiinalaiset ovat käyttäneet samanlaista prosenttijakaumaa myös Maon osalta. Zhou totesi Nixonille, että meidän täytyy tunnustaa Stalinin panos toisessa maailmansodassa.


Mao matkusti vielä 1957 Moskovaan, mutta vuonna 1960 neuvostoliittolaiset vetivät pois kaikki asiantuntijansa Kiinasta ja repivät kappaleiksi kaikki sopimukset.


Maaliskuussa 1966 Kiinan kommunistinen puolue lähetti Neuvostoliiton kommunistiselle puolueelle kirjeen, jossa se kieltäytyi kutsusta olla läsnä neuvostopuolueen 23. puoluekokouksessa. Tästä eteenpäin kaikki puoluetason suhteet Kiinan ja Neuvostoliiton välillä päättyivät, ja Kiina hylkäsi käsitteen sosialistisesta leiristä.


Vuonna 1966 Kiinan Moskovan-suurlähettiläs kutsuttiin kotiin, kuten Kiinan suurlähettiläät kaikkialta muualtakin Egyptiä lukuun ottamatta. Egyptissä suurlähettiläänä oli Huang Hua, myöhempi ulkoministeri ja varapääministeri. Kulttuurivallankumous oli alkanut. Myös Neuvostoliiton Kiinan-suurlähettiläs lähti Pekingistä, ja jäljelle jäänyttä suurlähetystön henkilökuntaa ahdisteltiin aika ajoin useiden vuosien aikana. Kiinan ja Neuvostoliiton suhteet palautettiin suurlähettilästasolle lokakuussa 1970.


Vuoden 1969 aikana Kiinan ja Neuvostoliiton välillä tapahtui useita rajavälikohtauksia, joissa tuli myös kuolonuhreja. Ussuri-joessa olevalla Zhenbao–saarella maaliskuussa tapahtuneiden aseellisten yhteenottojen aikaan Neuvostoliiton pääministeri Aleksei Kosygin yritti tavoittaa maiden johtajien välistä kuumaa linjaa käyttäen Kiinan johtoa. Zhou Enlai kertoi Nixonille, kuinka Kosygin pyysi keskusta Pekingissä löytämään puhemies Maon. Puhelunvälittäjä kieltäytyi välittämästä puhelua ja vastasi Kosyginille: ”Te olette revisionisti, sen vuoksi minä en yhdistä teitä.” Sitten Kosygin sanoi: ”Jos te ette yritä tavoittaa puhemiestä, voisitteko olla hyvä ja löytää pääministerin.” Puhelunvälittäjän vastaus oli samanlainen.


Zhou totesi puhelunvälittäjän toimineen ilman määräyksiä ja valtuutusta ja häntä tietenkin kritisoitiin. Yhteydenpitomenetelmiä muutettiin tämän jälkeen. Edellä oleva on kirjattu amerikkalaisten laatimaan muistioon Zhoun ja Nixonin keskusteluista 23. helmikuuta 1972. Vaikka tapaus aika uskomattomalta kuullostaakin, uskon sen, noihin aikoihin Kiinassa olleena, olevan totta.


Puhelinkeskustelu ei ollut toteutunut, mutta Kosygin tapasi Zhoun Pekingin lentokentällä ollessaan palaamassa Hanoista Ho Tši Minhin hautajaisista syyskuussa 1969. Neuvostotaholta esitettiin maiden välisten suhteiden normalisoimista, ja Kiina katsoi, että valtiollisten suhteiden osalta näin voitaisiin tehdä. Molemmat maat olivat kuitenkin sitä mieltä, että ne tulkitsivat marxismi-leninismiä oikein toisen ollessa väärässä.


Ollessani Pekingissä rajakysymys hiersi edelleen maiden välisissä suhteissa. Kiina oli tarjoutunut hyväksymään silloiset rajat, pienin tarkistuksin, jos venäläiset myöntäisivät julkisesti, että 1800-luvulla tehdyt sopimukset, jotka siirsivät alueita Kiinasta Venäjän omistukseen, eivät olleet tasapuolisia. Neuvostoliitto ei tähän suostunut. Suurlähettiläs Toivola oli kertonut meille virkamiesharjoittelijoille jo Leninin todenneen, että tsaarinvallan 1800-luvun sopimukset rajanvedosta olivat pätemättömiä.


Zhou Enlai kertoi Nixonille, että rajakysymyksen ratkaisun esteenä oli Neuvostoliiton pelko ketjureaktiosta. Tämän he olivat todenneet Japanille. Jos neljä kiistanalaista saarta palautettaisiin Japanille, siitä seuraisi ongelmia koko rajan pituudelta aina Suomeen asti. Lueteltuaan Neuvostoliiton sotaa edeltäneitä rajanaapureita, jopa Saksan Itä-Preussin, Zhou kääntyi läsnä olleen Henry Kissingerin puoleen ja totesi tämän tuntevan asian. Zhou mainitsi vielä erikseen Königsbergin, jota hän nimitti mitä kauneimmaksi kaupungiksi.


Kissinger jatkoi keskustelua toteamalla, että he - eli Neuvostoliitto - ottivat Itä-Preussin pohjoispuoliskon ja Königsbergin, Itä-Preussin suurimman kaupungin, ja nimesivät sen Kaliningradiksi. Zhou jatkoi vielä, että he ottivat myös Karjalan Suomelta.


Capitol-elokuvateatterissa Helsingissä esitettiin 1970-luvulla pitkään Oscarilla palkittua Akira Kurosawan elokuvaa Dersu Uzala. Se kertoo venäläisen tutkimusmatkailijan Vladimir Arsenjevin matkoista Ussurin alueella Venäjän ja Kiinan rajamailla. Arsenjevin paikallisena oppaana toimi nanaimetsästäjä Dersu Uzala vuosina 1902-07. Kiinan Helsingin-suurlähetystö kiinnitti huomiota filmiin, ja lähetystöneuvos Chen Tieh kävi huhtikuussa 1976 ulkoministeriössä esittämässä valituksen elokuvan esittämisen johdosta.


Chen Tiehin mukaan elokuva oli sosiaali-imperialistien kannalla puolustaessaan uusien ja vanhojen tsaarien hyökkäystekoja ja sisältäen tahallisesti sepitettyjä valheita mm. kuvatessaan Ussurin alueita suurelta osalta asumattomiksi ja vääristäen näin ollen historiaa. Elokuva oli myös epäystävällinen Kiinan kansaa kohtaan mm. esittäessään kaikki kiinalaiset rosvoina tai orjina. Tällaisen elokuvan esittäminen Suomessa suurille kansanjoukoille ”laukaisee Kiinan kansan tunteet”, eikä se voi olla hyödyllistä Suomen ja Kiinan välisten hyvien suhteiden kehittämiselle, jatkoi lähetystöneuvos Chen Tieh. Kiinan suurlähetystö toivoi, että ulkoministeriö voisi käyttää arvovaltaansa elokuvan esittämisen lopettamiseksi.


Apulaisosastopäällikkö Klaus Törnudd totesi vastatessaan Chen Tiehille, että elokuva ja muut joukkotiedotusvälineet tarjoavat suomalaisessa yhteiskunnassa hyvin monenlaisia asioita ja näkemyksiä yleisölle ja että tämän tarjonnan sisältöön eivät viranomaiset yleensä voi toimivaltansa puitteissa paljonkaan vaikuttaa.


Pekingissä järjestettiin aina tärkeimpien ulkomaisten poliittisten johtajien kunniaksi suuri banketti Kansojen palatsissa. Isäntänä oli useimmiten pääministeri Zhou Enlai. Bankettisalissa, johon mahtui 5000 henkeä, oli parhaimmillaan jopa tuhansia vieraita. Istuimme pyöreissä pöydissä, joissa oli aina vieraiden lisäksi useita isäntien edustajia huolehtimassa siitä, että jokainen sai tarpeeksi ruokaa. Ruokalajeja oli yleensä toistakymmentä, muutamat niistä aika outoja suomalaiseen makuun. Urhoollisesti kaikkia oli kuitenkin aina ainakin maistettava.


Kun tilaisuuden isäntä piti puheen, siihen sisältyi yleensä Neuvostoliittoon kohdistuvaa arvostelua. Puheen siinä vaiheessa Neuvostoliiton suurlähettiläs nousi ylös ja poistui tilaisuudesta. Häntä seurasivat muiden sosialististen maiden suurlähettiläät, ei kuitenkaan Romanian suurlähettiläs. Saatoin verrattain läheltä seurata, kuinka romanialaisen niska alkoi punoittaa, mutta paikallaan hän pysyi ja nautti aterian loppuun asti.


Kiinan avautuminen


Kiinan kulttuurivallankumouksen jälkeinen avautuminen alkoi toden teolla vuoden 1971 aikana, kun kulttuurivallankumouksen väkivaltaisuuksien ja ulkomaalaisvihan jälkeen alkoi yht’äkkiä hymykampanja. Kulttuurivallankumous jatkui vielä vuoteen 1976 asti, mutta ei loppuvuosina enää väkivaltaisena.


Saksalainen lehtimies ja tutkija ja Kiinaa pitkältä ajalta tuntenut Klaus Mehnert sai tammikuun puolivälissä 1971 sähkeen Pekingistä. Siinä kerrottiin Pekingissä maanpaossa olleen prinssi Norodom Sihanoukin puhuneen ystävänsä Mehnertin puolesta, ja tälle oli myönnetty viisumi Kiinanmatkaa varten. Mehnertiä ja Pekingin ulkomaalaiskoloniaa hämmästytti se, että Mehnertin sallittiin tehdä ympäri maata laaja matka, mikä oli vuosien ajan ollut kiellettyä useimmille ulkomaalaisille.


Mehnert saapui Kiinaan 6. maaliskuuta 1971. Hän arveli, että Kiinassa oli talvella 1970-71 tehty päätös avata jonkin verran maan ovia, ja hän sattui olemaan ensimmäinen vierailija, joka pääsi niiden kautta liikkumaan maassa. Mehnert kävi 14 maakunnassa ja matkusti lähes 5000 kilometriä matkansa aikana. Matkastaan ja kokemuksistaan hän julkaisi kirjan China nach dem Sturm (1971).


Ollessaan vuonna 1957 Kiinassa Mehnertiä oli usein luultu venäläiseksi, koska maassa ei ollut nähty juuri muita ulkomaalaisia. Venäläisiä kohtaan tunnettiin kunnioitusta ja kiitollisuutta siitä, että he olivat tehneet paljon saattaakseen Kiinan jaloilleen. Vuonna 1971 näistä tunteista ei ollut mitään jäljellä. Mehnertille kerrottiin Neuvostoliiton ”petollisesta käyttäytymisestä”, kun sen tuhannet neuvonantajat oli vedetty pois ja tavarantoimitukset keskeytetty. Sen sijaan Mehnert ei kuullut Amerikan kansaa kohtaan vihamielisyyden ilmaisuja eikä syytöksiä. Paperitiikeriksi Yhdysvaltoja toki nimitettiin.


Pekingiin alettiin pian saavuttuani avata lisää suurlähetystöjä. Keväällä 1971 maahan saapuessani länsimaista vain Suomella, Ruotsilla, Norjalla, Tanskalla, Sveitsillä ja Ranskalla oli maassa suurlähettilään johtamat edustustot. Lisäksi Britannialla ja Alankomailla oli asiainhoitajan johtamat edustustot. Italia ja Kanada olivat solmineet diplomaattisuhteet kansantasavallan kanssa vuonna 1970, mutta maiden ensimmäiset suurlähettiläät luovuttivat valtuuskirjeensä vasta toukokuussa ja kesäkuussa 1971. Vuoden 1971 aikana 15 valtiota tunnusti kansantasavallan. Vähitellen suurlähetystöjen lukumäärä kasvoi huomattavasti.


Japanin pääministeri Kakuei Tanaka vieraili Kiinassa syyskuussa 1972. Maiden kesken vallinnut epänormaali tilanne päättyi ja diplomaattisuhteet solmittiin. Suurlähettiläs Helenius arvioi lokakuun alussa, että ”Kiinan ulkopoliittinen läpimurto, joka alkoi ping-pong –diplomatiasta 1½ vuotta sitten, johti Kiinan oikeuksien palauttamiseen kansantasavallalle YK:ssa, presidentti Nixonin vierailuun Pekingissä ja noin parinkymmenen valtion taholta tapahtuneeseen kansantasavallan diplomaattiseen tunnustamiseen, saatettiin ikäänkuin päätökseen pääministeri Tanakan Pekingin-vierailun aikana 25.-29.9.1972 tapahtuneessa Kiinan ja Japanin suhteiden normalisoimisessa. Tähän liittyvänä renkaana tullee vielä Saksan liittotasavalta ensi viikolla solmimaan diplomaattisuhteet kansantasavallan kanssa.”


Kiinan vt. ulkoministeri Ji Pengfei totesi myöhemmin lokakuussa, että presidentti Nixonin Pekingin-vierailu oli taustana Kiinan suhteiden normalisoimiselle Saksan liittotasavallan, Japanin ja eräiden muiden maiden kanssa. Suhteet Neuvostoliittoon eivät olleet parantuneet ja suhteet Intiaan olivat edelleen viileät eikä niitä ollut nostettu suurlähettilästasolle. Suhteet Indonesiaan olivat edelleen jäädytetyt.


Vuoden 1971 syksyllä Kiinan kansantasavalta sai paikkansa YK:ssa ja sen turvallisuusneuvostossa. YK:n toimintatavat ja käytännöt olivat kiinalaisille diplomaateille vieraita maan oltua järjestön ulkopuolella. YK:ta hyvin tuntenut Norjan suurlähettiläs Ole Ålgård oli kiinalaisille suureksi avuksi käytäntöjen neuvojana.


Vuodenvaihteessa 1971-72 Anti-imperialistisen sairaalan nimeksi palautettiin Pääkaupungin sairaala ja Anti-revisionistisen sairaalan nimeksi tuli jälleen Ystävyyden sairaala. Anti-imperialistisessa sairaalassa, kuten sitä vanhasta muistista edelleen nimitimme, jouduimme käymään ajokorttitarkastuksessa samoin kuin saadaksemme uimakortin Kansainvälisen klubin uima-altaalle.


Zhou Enlai


Pekingin aikanani Kiinan näkyvin johtaja oli pääministeri Zhou Enlai. Tapasin hänet kolme kertaa, enkä ole koskaan tavannut henkilöä, jolla olisi samanlainen karisma kuin hänellä. Kun hän saapui Kansojen palatsiin isännöimään banketteja, tunnelma sähköistyi. Jokainen läsnäolija tunsi, miten tunnelma salissa muuttui. Oli helposti havaittavissa, miten kiinalaiset arvostivat häntä, ja sama tunne tarttui myös paikalla olleisiin diplomaatteihin. Kun Zhou Enlai saapui bankettiin yhdessä Zairen presidentin Mobutu Sese Sekon kanssa, afrikkalaisjohtaja leopardinnahkapäähineineen ja ylväine olemuksineen jäi kuitenkin Zhoun varjoon.


Henry Kissinger, joka neuvotteli Zhoun kanssa kymmeniä tunteja, on kertonut, että kaikista maailman valtiomiehistä Zhou on tehnyt häneen syvimmän vaikutuksen. Dag Hammarskjöld puolestaan on sanonut pitävänsä Zhouta vaikuttavimpana tässä maailmassa toimivista valtiomiehistä.


Zhou oli perillä Suomen historiasta ja tunsi Suomea kohtaan myötätuntoa maan ollessa Kiinan tapaan Neuvostoliiton naapuri. Zhoun kerrotaan olleen jopa suurlähettiläs Sundströmin henkilökohtainen ystävä.


Zhoun tunnetusta arviosta Ranskan vallankumouksesta: ”Liian aikaista sanoa”, on amerikkalaisten tulkkina presidentti Richard Nixonin vierailulla helmikuussa 1972 toiminut Charles W. Freeman Jr. kertonut vuonna 2011, että Zhou olisikin todennäköisesti tarkoittanut vuoden 1968 Pariisin tapahtumia opiskelijaliikkeineen. Toteamus oli tapahtunut Nixonin vierailun aikana aterialla, samalla kertaa oli ollut esillä Unkarin tapahtumat vuonna 1956 ja Prahan vuosi 1968.


Vuoden 1974 keväästä alkaen Zhou oli poissa useilta virallisilta päivällisiltä ja osallistui vain muutamiin poliittisiin keskusteluihin vierailevien valtionpäämiesten kanssa. Zhou oli väistymässä Kiinan johdosta.


Zhou Enlai oli vahvasti vaikuttamassa siihen, että Deng Xiaoping palasi keväällä 1973 maan johtopaikoille. Zhou sairasti jo siinä vaiheessa syöpää, joka oli diagnosoitu toukokuussa 1972, ja varmaankin tiesi, ettei


hänellä ollut enää monia elinvuosia jäljellä.


Mao ja vallan tasapaino sekä maolaiset lännessä


Kiinassa valtaa pitäneen kommunistisen puolueen johtoon oli 9. puoluekokouksessa huhtikuussa 1969 valittu keskuskomitea, jossa oli yhteensä 279 täyttä ja ehdokasjäsentä. Suurin ryhmä oli Kansan vapautusarmeijasta ja toinen suuri ryhmä oli paikallisia puoluejohtajia. Keskuskomitean politbyroossa oli 21 jäsentä. Myös heidän joukossaan sotilastaustaiset olivat vahvasti edustettuina.


Politbyroon jäsenistä useita joutui parin vuoden kuluessa epäsuosioon tai kuoli. Kun Lin Biao oli vuonna 1971 saanut surmansa, aktiivisia, vallankäytön ytimessä selkeästi olevia jäseniä oli enää seitsemän: Mao Zedongin ja Zhou Enlain lisäksi maltilliset Ye Jianying ja Li Xiannian sekä radikaalit Jiang Qing (rouva Mao), Zhang Chunqiao sekä Yao Wenyuan. Mao pyrki tarvittaessa tasapainoilemaan maltillisten ja radikaalien välillä.


Kuuluisa ”neljän kopla” muodostui edellä mainituista radikaaleista, joihin liittyi vuoden 1973 elokuun 10. puoluekokouksessa politbyroohon valittu Wang Hongwen. Mao ja Zhou kuolivat vuonna 1976 ja ”neljän kopla” syrjäytettiin, mutta maltilliset Ye Jianying ja Li Xiannian pysyivät Kiinan johtopaikoilla vielä pitkään.


Länsimaissa 1960-luvulla syntynyt maolaisuus ei ollut erityisessä suosiossa Maon Kiinassa. Maassa käyneet maolaisryhmät joutuivat pettymään, koska niitä ei otettu vastaan suurina sankareita. Kiina halusi luoda ja ylläpitää suhteita valtaapitäviin eikä vallankumoushaaveita elätteleviin ryhmiin.


Mao kertoi Nixonille tämän vieraillessa Kiinassa vuonna 1972 leveästi hymyillen ”äänestäneensä” tätä. Hän jatkoi pitävänsä oikeistolaisista ja, mainiten Edward Heathin ja kristillisdemokraatit Saksassa, kertoi olevansa onnellinen, kun nämä ihmiset oikealta tulivat valtaan.


Dengin paluu


Uusi lähetystöneuvoksemme Matti Häkkänen saapui Pekingiin huhtikuun alussa 1973. Hän on ensimmäisiä ulkoasiainhallinnon virkamiehiä, jonka olen tavannut. Opiskelijajärjestömme Kannunvalajat järjesti tutustumiskäyntejä ulkoministeriöön, jossa ministeriön virkamiehet kertoivat kelpoisuusvaatimuksista, hakuprosessista ja työstä ministeriössä. Koska tavoitteenani jo kouluajoista lähtien oli hakeutuminen ulkoministeriöön, osallistuin näihin tutustumiskäynteihin 1960-luvulla kaksi kertaa. Toisella kerralla meille kertoi ministeriöstä jaostosihteeri Matti Häkkänen. Ollessani ensimmäisiä viikkoja Pekingissä Matti ja Pirkko Häkkänen vierailivat siellä.


Varsin pian saapumisensa jälkeen Matti Häkkänen osallistui Kansojen palatsissa tilaisuuteen, joka oli järjestetty prinssi Norodom Sihanoukin kunniaksi. Pääministeri Zhou Enlain seurassa tilaisuuteen saapui Deng Xiaoping. Ennen kulttuurivallankumousta Kiinan korkeimpaan johtoon kuulunut Deng oli ollut monta vuotta epäsuosiossa ja poissa Pekingistä, kuten niin moni muukin kulttuurivallankumouksen aikana sivuraiteelle joutunut. Matti tuli seuraavana aamuna huoneeseeni ja kerroin hänelle kaiken, mitä tiesin Dengistä. Arvasimme, että hänen paluunsa oli merkittävä tapahtuma, sillä Kansojen palatsissa siitä oli kohistu, mutta emme arvanneet, miten merkittävästi Deng tulisi vaikuttamaan Kiinan tulevaisuuteen.


Dengiä oli 1960-luvulla nimitetty ”toiseksi suurimmaksi kapitalistisen tien kulkijaksi”. Suurin oli Liu Shaoqi. Deng joutui kotiarestiin vuonna 1967 ja hänet karkotettiin Pekingistä vuonna 1969. Karkotettuna Deng työskenteli traktoritehtaassa Jiangxin maakunnassa ja asui aseistettujen vartijoiden valvomassa kotiarestissa.


Deng oli palannut perheineen Pekingiin helmikuussa 1973 ja 9. maaliskuuta hänet nimitettiin ensimmäiseksi varapääministeriksi. Kommunistisen puolueen politbyrooseen hänet valittiin saman vuoden lokakuussa.


Ministerivierailuja Suomesta Kiinaan


Suomi oli ensimmäinen länsimaa, joka solmi kauppasopimuksen Kiinan kansantasavallan kanssa. Kauppaneuvottelut ja muut kaupallisiin asioihin liittyvät käynnit toivat useimmat suomalaisvieraat Pekingiin. Marraskuussa 1971 Pekingissä käytiin kauppaneuvottelut, joita Suomen puolelta johti ministeri Reino Rossi.


Ministeri Jussi Linnamo kävi entisten kauppapoliittisen osaston esimiesteni Paavo Kaarlehdon ja Veikko Huttusen sekä Taneli Kekkosen kanssa Kiinassa tammikuussa 1973. Matka suuntautui Pekingistä Shanghaihin ja Kantoniin ja sitä ympäröivälle maaseudulle ja lopuksi Hong Kongiin. Suurlähetystön kaupallinen virkamies Erkki Auranen seurasi mukana matkalla.


Kolmannen ministerivierailun Kiinaan siellä oloaikanani teki opetusministeri Marjatta Väänänen. Hänen mukanaan matkusti opetusministeriön kansainvälisten asioiden osastopäällikkö Kalervo Siikala. Ministeri Väänänen avasi Suomen rakennustaiteen näyttelyn Pekingissä huhtikuussa 1973. Kävimme vierailun aikana myös Pekingin ulkopuolella ja näimme, kuinka kuuluisia Pekingin ankkoja pakkosyötettiin ja kuinka ”tuhatvuotiset” kananmunat valmistuivat. Rakennustaiteen näyttely siirtyi Pekingistä Shanghaihin, jonne matkustin avaamaan sen.


Rakennustaiteen näyttelyä oli alettu valmistella hyvissä ajoin. Alvar Aalto oli tunnettu nimi myös kiinalaisten arkkitehtien ja arkkitehtuuriopiskelijoiden keskuudessa. Kävin lukuisia neuvotteluja kiinalaisten virkamiesten kanssa näyttelyn järjestämiseen liittyvissä asioissa. Keskustelukumppaninani oli aina sama henkilö. Kun sitten taas kerran olin menossa häntä tapaamaan, yllätyksekseni minut ottikin vastaan aivan outo henkilö. Olin tuolloin va. asiainhoitaja, ja kiinalaiset olivat tarkkoja arvoasemista eli va. asiainhoitajan otti vastaan korkea-arvoisempi henkilö kuin avustajan. Asioiden hoidon kannalta olisi ollut parempi tavata vakinainen kontaktini, sillä tämä korkea-arvoisempi henkilö ei tuntenut näyttelyn järjestämisasiaa kovinkaan hyvin.


Matkoja Kiinassa ja Kiinasta


Pekingistä sai matkustaa ilman erillistä lupaa vain Kiinan muurille ja Minghaudoille. Lisäksi jouduimme vaihtamaan matkustusvälinettä ja yöpymään Kantonissa matkalla Hong Kongiin. Kiinassa oli kuitenkin paikkoja, joihin luvan sai. Näitä olivat mm. Tientsin ja Bei Da He, Shanghai, Nanking, Hangzhou ja Suzhou, joissa kaikissa kävin. Sen sijaan Kiinan läntiset alueet olivat ulkomaalaisilta suljettuja. Keväisin Kiinan ulkoministeriö järjesti diplomaateille matkan, jolloin pääsi tutustumaan muuten kiellettyihin paikkoihin.


Vuoden 1972 diplomaattimatka suuntautui Pekingistä etelään. Matkaa tehtiin käyttöömme asetetulla junalla, jossa myös yövyimme. Ensimmäinen kohteemme oli Tachain mallikommuuni, jossa saimme perusteellisen selvityksen kansankommuunijärjestelmästä. Tachaista jatkoimme Loyangiin, jonka erikoisuutena olivat hieman kaupungin ulkopuolella olleet lukuisat luolat, joissa oli paljon muinaismuistoja, mm. Buddhan patsaita. Loyang oli myös ollut useaan otteeseen eri dynastioiden aikana pääkaupunki.


Viimeisenä kohteena oli Xian, jossa ei vielä ollut löydetty kuuluisaa terrakotta-armeijaa. Xian oli ollut Tang-dynastian aikana pääkaupunki, jossa oli paljon nähtävää. Jo asemakaavasta oli helppo nähdä, että se oli ollut tärkeä keskus. Xianin kuuluisa tapahtuma oli vuonna 1936 tapahtunut Tšiang Kai-šekin joutuminen kommunistien vangiksi. Kävimme myös kuumilla lähteillä, jossa vietimme leppoisan iltapäivän.


Xianissa ohjelmaamme kuului pistäytyminen suuressa taravatalossa, joka sijaitsi kahden valtakadun risteyksessä. Meitä oli muutamia kollegoita, jotka emme olleet kovin kiinnostuneita ostoksista ja tulimme ulos tavaratalon edustalle. Yht’äkkiä huomasimme, että neljästä suunnasta meitä alkoi lähestyä valtava joukko ihmisiä. He eivät olleet vihamielisiä, vaan ainoastaan uteliaita. Kiinalaiset isäntämme kehottivat meitä kuitenkin joko palaamaan sisälle tavarataloon tai siirtymään bussiin, sillä he pelkäsivät meidän pian jäävän ihmismassojen puristuksiin. Xianissa ei ollut vuosikymmeniin nähty ulkomaalaisia, ja herätimme tämän vuoksi uteliaisuutta.


Diplomaattimatkalla meidän mukanamme oli ulkoministeriön protokollapäällikkö Han Hsu, kielitaitoinen ja sulavakäytöksinen herrasmies, joka edusti sivistyneitä kiinalaisia parhaimmillaan. Hän oli hyvin pidetty diplomaattikunnan keskuudessa. Saunakerhooni kuulunut brittidiplomaatti Michael Richardson kertoo kirjassaan Letters from Peking (2019), että protokollaosaston vanha nimi oli Barbaarien käyttäytymissäännöstön toimisto. Han Hsu ei selvästikään pitänyt meitä enää barbaareina. ”Ulkomaalaisia piruja” me toki olimme kiinalaisessa kielenkäytössä edelleen.


Pekingistä itään olevaan Tianjin saattoi matkustaa autolla. Myöskään siellä ei ollut nähty, muutamaa poikkeusta lukuun ottamatta, ulkomaalaisia vuosikausiin ja auton matka pysähtyi kiinalaisten tullessa katsomaan meitä. Tehokas tapaa saada raivatuksi tietä olisi ollut ottaa esille kamera ja ryhtyä kuvaamaan, jolloin kansa olisi kaikonnut. Kiinalaiset pelkäsivät, että heidän sielunsa vangitaan kameran filmille. Kiinalaisviranomaiset varoittivat käyttämästä kameraa pelotteena ja onnistuimme aina ilman kameran apua, joskin hitaasti, pääsemään eteenpäin.


Vuoden 1973 diplomaattimatka suuntautui Koillis-Kiinaan eli Mantšuriaan. Siellä tutustuimme teollisuuteen. Alue poikkesi monessa mielessä muusta Kiinasta alkaen rakennustyylistä. Alueella oli paljon ulkomaisia vaikutteita, erityisesti venäläisiä, mutta myös japanilaisia.


Tianjin saattoi matkustaa autolla, muualle joko junalla tai lentäen. Perillä oli aina vastassa opas, joka oli saanut hyvän kuvauksen saapujasta, sillä oikea opas tuli aina toivottamaan tervetulleeksi, vaikka lentokoneessa saattoi olla useita ulkomaalaisia. Oppaalla oli myös epävirallinen tehtävä. Kerran kiinalainen sihteerimme oli varannut minulle matkan ja kertoi, että perillä minua on odottamassa ”guard”, sorry, I mean guide, hän heti korjasi. Kyseisellä henkilöllä oli varmasti sekä vartijan että oppaan roolit.


Shanghai oli monella tavalla erilainen kaupunki kuin Peking. Siellä oli paljon senaikaisen standardin mukaan korkeita rakennuksia, kun Pekingin rakennuskanta oli pääosin matalaa, ja ilmapiiri oli kansainvälisempi kuin Pekingissä. Asuin Shanghaissa käydessäni aina jo ennen sotia rakennetussa Peace-hotellissa, joka toimii edelleen. Sen erikoisuutena oli yläkerran ravintolassa soittanut jazz-yhtye, joka oli esiintynyt siellä jo ennen kommunistien valtaan tuloa vuonna 1949. Muualla Kiinassa ei länsimaista musiikkia kuullut. Peace-hotellin jazz-yhtye oli niin tunnettu, että sen perinnettä on uudistettuna jatkettu vuosikymmeniä, vaikka soittajat ovat tietysti aikojen kuluessa vaihtuneet.


Säännönmukaisia matkoja olivat kuriirimatkat Hong Kongiin. Neljällä pohjoismaalla, Sveitsillä ja Hollannilla oli yhteinen kuriiripooli, ja henkilökuriiri vei kaikkien kuuden maan kuriirisäkit Hong Kongiin ja toi Hong Kongista Pekingiin. Myös briteillä oli oikeus käyttää poolia ja joskus mukana oli myös heidän säkkinsä.


Matka alkoi lennolla Kantoniin, jossa oltiin yötä, ja seuraavana aamuna lähdettiin junalla kohti Hong Kongia. Kiinalainen juna rajalle Shenzheniin asti oli äärimmäisen siisti, siivoojatyttö pyyhki junan lattiaa jatkuvasti. Rajalla jouduttiin kävelemään siltaa pitkin Hong Kongin puolelle. Kuriisisäkki piti kantaa itse, ja Etelä-Kiinan kuumankosteassa helteessä hiki virtasi, vaikka matka ei ollut pitkä.


Hong Kongin puolelta Lowusta alkoi junamatka kohti Kowloonin asemaa, josta matka jatkui Star Ferryllä Hong Kongin saaren puolella olleessa Prince’s Buildingissa sijainneeseen konsulinvirastoon. Kunniakonsulinamme oli brittiliikemies Dennis Lyth, joka oli hongkongilaisen konglomeraatin Hutchison Internationalin johtaja. Konsulinvirastossa käytännön asioitamme hoiti Lythin sihteeri Margaret Walker, harvinaisen tehokas kiinalaisnainen, jonka kanssa oli aina ilo asioida.


Kun kuriirisäkki oli saatu toimitetuksi konsulinvirastoon, oli vuorossa siirtyminen hotelliin. Asuin aina Kowloonin puolella, josta oli helppo siirtyä rajalle vievään junaan paluumatkalla. Ensimmäisiä tehtäviä oli myös käydä China Travel Service’n toimistossa varmistamassa paluulento Kantonista Pekingiin. Vaikka lento oli varattu, toimistossa saattoi mennä aikaa, kun selvitettiin, onko kaksi paikkaa, toinen kuriirisäkille, todella varattu. Lopulta asia aina selvisi.


Vielä 1950-luvulla Pekingin diplomaattikunta tilasi talvisin Suomesta elintarvikkeita, jotka saapuivat Trans-Siperian junalla. Voi tuli jäätyneenä ja sitä riitti seuraavaan talveen saakka. 1970-luvun alussa Pekingissä sai peruselintarvikkeita ja muitakin välttämättömyystarvikkeita, mutta kuriirilla oli kuitenkin aina pitkä ostoslista suurlähetystön muulta henkilökunnalta. Pyrin aina hoitamaan nämä ostokset ensin ja sen jälkeen keskittymään omiin ostoksiini. Hong Kong oli jo siihen aikaan ostosparatiisi, kaikkea mahdollista yleensä kohtuulliseen hintaan löytyi. Kuuluisia Hong Kongin räätäleitä oli paljon. Teetin vaatteita Favourite Clothiers –nimisessä liikkeessä, jota minulle oli suositeltu. Räätälit olivat kiinalaisia, mutta muu henkilökunta yleensä intialaista syntyperää. Ensimmäiseksi liikkeeseen sisään astuttaessa potentiaaliselta asiakkaalta kysyttiin juomatoivomusta. Vanhaan brittiläiseen siirtomaatapaan päivällä ennen auringonlaskua tarjottiin gintonicia ja auringonlaskun jälkeen viskiä.


Isommat, esimerkiksi elektroniikkatuotteet, pyydettiin toimittamaan liikkeistä konsulinvirastoon, jossa Margaret Walker oli järjestänyt puusepän tekemään niitä varten puulaatikon tai joskus jopa useampia. Dennis Lyth tuli lähtöpäivänä Kowloonin asemalle, josta nämä rahtitavarat lähetettiin Pekingiin. Rajan ylitys oli molempiin suuntiin miellyttävä tapahtuma. Muutaman kuukauden Pekingissä olon jälkeen Hong Kong toi tervetullutta vaihtelua. Hektisen viikon jälkeen oli taas mukavaa palata rauhalliseen Kiinaan.


Vuonna 1971 joulun alla lähdin Pekingistä lomamatkalle, joka suuntautui Hong Kongin kautta Singaporeen, lyhyine pistäytymisineen Malesiassa, ja Filippiineille. Margaret Walker oli tehnyt matkajärjestelyt yhdessä konsulaatin vieressä sijainneen matkatoimiston kanssa. Manilaan saapuessani siellä oli juuri alkanut sotatilalain toimeenpano. Aseistettuja vartijoita oli joka puolella, kaikissa isommissa liikkeissä ja hotellissa jopa jokaisessa kerroksessa. Asuin Inter-Continental –hotellissa. Heti sisäänkirjautuessani minulle kerrottiin, että Manilassa asuu Armi Kuusela-Hilario, vuoden 1952 Miss Universum, ja jopa aivan lähellä, aivan näköetäisyydellä, oli Hilarion perheen Gilarmi-hotelli, joka oli tarkoitettu ensisijaisesti pitempiaikaiseen asumiseen. Minua kehotettiin käymään siellä.


Meninkin sitten Gilarmi-hotellille, ja jutellessani hotellin virkailijan kanssa paikalle tulivat Gil ja Armi Hilario sekä suurlähettiläs Aarno Karhilo, joka oli akkreditoitu Tokiosta Filippiineille. Suomella oli meneillään prosessi molempien Vietnamien tunnustamisesta, ja tässä tarkoituksessa Pekingissä oltiin yhteydessä Pohjois-Vietnamiin ja Tokiossa Etelä-Vietnamiin. Kerroin Karhilolle tilanteesta Pohjois-Vietnamin osalta.


Armi, joka oli edelleen hyvin kaunis ja nuorekas ja filippiiniläisten vierellä hyvin vaalea, kysyi kuunneltuaan keskusteluani Karhilon kanssa: ”Oletteko tekin suomalainen?” Vakuutin olevani. Olin Manilassa vain pari päivää ja Armi valitti, että heillä oli illalla menoa ja etteivät he voineet sen vuoksi kutsua minua luokseen. Olisin kuitenkin tervetullut illan suussa hotellin saunaan, jonne Gil liittyi joksikin aikaa seuraani.


Armi teki Miss Universumiksi valitsemisensa jälkeen vuonna 1953 maailmanympärimatkan, jonka aikana hän tapasi Filippiineillä tulevan miehensä. Matkaan sisältyi pysähdys New Delhissä. Pekingin suurlähetystön lähetystöneuvos Mauno Kaikkonen palveli silloin New Delhissä. Hän kertoi, että Armin kunniaksi järjestettiin tanssiaiset, joissa myytäviä lippuja vastaan sai tanssia Armin kanssa. Mauno Kaikkonen oli organisoimassa tapahtumaa. Diplomaatin tehtävät ovat monipuolisia.


Vuonna 1972 ulkoministeriö alkoi ensi kertaa maksaa lähetetyn henkilökunnan kotilomamatkoja. Matkakustannukset korvattiin luonnollisesti lyhintä reittiä käyttäen, mutta omalla kustannuksella sai tehdä vähän pitemmänkin kiertomatkan. Lähdin toukokuun alussa Pekingistä ensin Hong Kongiin ja sieltä edelleen Bangkokiin, jossa vietin muutaman päivän. Thaimaasta jatkoin New Delhiin, jossa sain asua Pekingin edeltäjäni Heikki Puurusen luona. Seuraava kohde oli Afganistan.


Kabulista on mieleeni jäänyt elävästi hotelli Kabul pääkadun varrella. Heräsin aamulla kadulta kuuluvaan kopseeseen. Kun avasin ikkunaverhot, näin, että äänen aiheuttaja ei ollut hevonen vaan kameli, joka oli ohittamassa hotellia. Kabul vaikutti varsin eksoottiselta kaupungilta, jossa elämä näytti jatkuvan samaan tapaan kuin varmaan vuosikymmeniä aikaisemminkin. Otin taksin ja pyysin kuljettajaa tekemään laajan, usean tunnin kierroksen kaupungissa. Sen aikana upein nähtävyys oli mattomarkkinat. Hienoja itämaisia mattoja oli kasapäin.


Kabulista matkustin Taškentiin. Asuin hotellissa, jossa oli myös muita ulkomaisia matkailijoita, lähinnä englanninkielisistä maista olevia leskirouvia, jotka olivat miestensä kuoleman jälkeen matkustelleet ympäri maailmaa, jopa Lappia myöten. Illalla meidät kaikki sijoitettiin syömään samaan pöytään, vaikka emme olleet samaa seuruetta.


Seuraavana kohteena oli Samarkand, tarunhohtoinen kaupunki, jonka olin pitkään toivonut joskus näkeväni. Se oli ollut Timur Lenkin pääkaupunki hänen hallitessaan valtavaa valtakuntaansa. Vuonna 1969 Samarkand juhli 2500-vuotispäiväänsä. Samarkandissa oli paljon upeita rakennuksia, jotka olivat verrattain hyväkuntoisen näköisiä. Muuten elämä vaikutti jatkuvan samankaltaisena kuin se oli ollut varmaan vuosisatojen ajan.


Viimeinen kohde ennen Moskovaa oli Buhara. Myös se oli vanha kaupunki, mutta ei yhtä upea kuin Samarkand. Buharasta matka jatkui Moskovaan, lyhyeen tutustumiseen Neuvostoliiton pääkaupunkiin ennen junamatkaa Helsinkiin.


Vapaa-ajan harrastuksia


Pekingin seuraelämä oli todella vilkasta, mutta rajoittui osaltamme pääasiassa länsimaiden edustustojen piiriin. Jonkin verran myös itäeurooppalaisia ja Euroopan ulkopuolisten maiden edustustojen henkilökuntaa oli mukana. Vapaa-ajan vietossa tärkeä osuus oli Ming-hautojen alueelle tehtävillä piknikeillä. Menimme yleensä suurella joukolla ja hautojen alueelle saapuessamme saimme peräämme moottoripyörällä liikkuneen vartijan, joka piti silmällä touhujamme. Kerran jakaannuimme ennalta sovitusti kahteen ryhmään ja seuraajamme joutui päättämään, kumpaa ryhmää seuraisi. Kumpikaan ryhmistämme ei kuitenkaan mennyt millekään kielletylle alueelle.


Perinteinen kiinalainen teatteri ja ooppera olivat esityskiellossa ja niinpä kävimme aina toisinaan katsomassa vallankumouksellisia oopperoita, näytelmiä ja baletteja. Niiden nimiä painui mieleen, kuten Valkotukkainen tyttö, Punainen naisosasto, Tiikerivuoren valloitus strategian avulla, Punainen lyhty. Maon vaimolla Jiang Qingilla oli suuri osuus poliittisen sanoman sisältäneiden esitysten tuottamisessa. Niissä konnia olivat ”kapitalistisen tien kulkijat, vastavallankumoukselliset ja japanilaiset miehittäjät”. Jiang Qing tuomitsi pannaan taiteilijat, jotka eivät suitsuttaneet hänen ylistystään. Nautittavia olivat akrobatiaesitykset, sillä niissä kiinalaiset olivat todella taitavia. Muuten suurta taiteellista nautintoa ei ollut tarjolla. Kahdeksan vuoden jälkeen ensimmäinen länsimaisen klassisen musiikin konsertti järjestettiin Pekingissä maaliskuussa 1973.


Pekingissä oli paljon nähtävää. Ming-haudat ja Kiinan muuri olivat pakollisia kohteita, kun saimme Suomesta vieraita. Taivaan temppeliä Pekingin keskustan eteläpuolella on sanottu yhdeksi maailman kauneimmista rakennuksista. Siihen liittyi myös erikoisia kaikuefektejä. Verrattain lähellä keskustaa oli laaja Kesäpalatsin alue, jossa oli monenlaisia rakennuksia ja itse alue oli puistomainen. Alue oli todella kaunis ja erityisesti keväällä, kun magnoliat kukkivat, se oli poikkeuksellisen näyttävä. Yksi Kesäpalatsin erikoisimpia nähtävyyksiä on marmorilaiva. Leskikeisarinna Tzu-Hsi rakennutti brittien ja ranskalaisten vuonna 1860 tuhoaman Kesäpalatsin uudelleen varoilla, jotka oli tarkoitettu Kiinan laivaston uusimiseen. Kesäpalatsin järven rantaan rakennettin marmorinen laiva ja leskikeisarinna totesi, että siinä on meidän laivastomme.

